text:
Matanan contra sangura…
Aunke hopi hende sa di e maneranan comun di preveni mordi di sangura, hopi no sa di e manera natural cu por yuda tene sangura lew. Den supermercado mastanto bo ta haña hopi repelente cu e contenido toxico “DEET”, cu potentialmente tin efecto peligroso…specialmente serka mucha. Awo cu e mundo ta mas conciente tambe bo por haña DEET-free repelente contra sangura cu ta duna un tiki alivio pa esnan cu ta disfruta di aire liber. Pero tambe tin cierto mata cu ta facil pa crece y tin e efecto di tene sangura lew for di bo hogar y hardin.
Loke ta sigui ta 5 mata cu ta yuda contra sangura:
- Citronella – E ta e ingrediente mas comun cu ta wordo usa den repelente contra sangura. E holor fuerte cu e ta produci ta camufla e otro holornan cu ta atrae sangura, hasiendo e mas dificil pa sangura localisabo. Aunke citronella ta wordo usa den bela y torcha, e mata ta mas eficiente paso e holor ta mas fuerte biniendo di e fuente original.Centro di hardin mastanto ta bende citronella den potchi chikito, cla pa transporta den uno mas grandi. Citronella ta wordo considera un mata cu hopi tiki mantenimiento necesario manera otro yerbanan y ta crece miho den solo.Ora di cumpra e mata aki, wak pa e variation berdadera cual ta Cybopogon nardus of Citronella winterianus. Otro matanan por wordo bendi mane ‘citronella scented’, pero tene cuenta cu esaki no tin e mesun calidad y efecto contra sangura.
- Marigolds – E flor oranje aki ta bunita y beneficioso pa tin rond cas. Nan tin e substancia Pyrethrum, cu tin e holor distincto cual insectonan odia.
- Peppermint – Loke ta hasi peppermint special ta cu no solamente e por yuda preveni sangura den cercania pero cu si acaso e la haña su caminda pa mordebo…bo por frega e blachi fresco di peppermint riba e mordi pa duna un alivio immediato. Otro yerba cu ta yuda ta basil y rosemary.
- Horsemint – Tambe conocir como Beebalm, e tin e mesun manera di preveni sangura cu citronella. E ta saka un holor fuerte cu ta confundi e sangura for e holor di su victima. E mata aki ta crece liher, tolerante den sombra y sa di ta resistente den temporada seco y den condicion sala pesey bo por hañanan banda di beach tambe.
Horsemint su blachi por wordo seca y usa pa hasi té herbal, e flor ta atrae abjea y barbulet denbo hardin y ne mes momento aleha sangura.
- Lavender – E mata biña ak ta hopi popular, di bela, habon y hasta colognia. E ta “famia” di mata di menta y un holor cu hopi hende gusta. Pero pa insectonan, incluiendo sangura…e ta uno cu ta wordo evita. No ta e mata mes pero e azeta cu tin den e mata cu ta tene sangura lew.
Aunke sangura ta evita di tin contacto directo cu e mata nan menciona, no tin suficiente evidencia cu nan tin un impacto for di lew of den tempo largo. Pa es motibo ta importante pa proteha bo mes tambe fuera di e ayudo di e mata nan aki.
Si bo ta sinti cu e situacion di sangura ta for di control, jama nos pa un inspection gratis y hunto nos por logra combati criadero di sangura den nos communidad.


c: text/html

text:
HILVERSUM – “Prepará bo masha bon promé ku bo pensa di bini Hulanda.” Esei ta e konseho di dosente i coach Claire Romijn na hóben karibense ku ta soña di un mihó futuro na Hulanda.
Sòru pa bo por inskribí un be, pa asina bo tin un burgerservicenummer mesora. Regla un seguro médiko i kuminsá pidi finansamentu di estudio. I mehorá bo hulandes. Bo mester por lesa i skibi e idioma bon.”
E relato di Raylison Eisden (un kontribushon di John Samson)
Romijn sa mihó ku tur ki problema freemover ta haña nan aden si nan riska bula pa Hulanda. Dia e mes a bini Hulanda ku su famia el a sigui training di solisitashon i un kurso di computer. “Ounke ku mi tabatin un edukashon di HBO m’a ripará ku na Hulanda kos ta bai otro for di na Kòrsou. Semper bo mester ta dispuesto di siña i kue bo chèns pa ta eksitoso.”
Na su trabou na un ROC na Rotterdam e ta mira ku hóbennan hopi be no sa kiko ta nan derechinan i nan debernan i asina ta kuminsá ku un retraso. “Nan famia no a konta nan berdat tokante e bida aki. E bida ta espesialmente difísil pa hóben ku poko perspektiva ku ta lanta den sirkunstansha sosial difísil. Hopi be nan ta bini for di famia kibrá i tin be nan no a siña bon komportashon.”
Sin nada
Ku famia i amigu no ta konta semper kon e bida na Hulanda ta di bèrdè mes ta un kos ku Raylison Eisden di Kòrsou tambe a ripará. Shete aña pasá el a bini Hulanda ku speransa riba trabou. Pero praktika a desapuntá: Un tempu mi tabata sin nada. Sin kas, sin plaka, sin trabou. Ma yega fondo ora mi mester a sali for di kas di un amiga. Mi tabata riba kaya ku tur mi kosnan ta warda tram. Mi tabata yama tur hende na telefon: ‘Ki mi tin ku hasi? Mi ta riba kaya. Mi ke bai Kòrsou bèk’.”
Eisden ta haña ku gobièrnu di Kòrsou mester duna mihó informashon i mester pèrkurá pa hoben por tin un bon bida na Kòrsou tambe. “Na Hulanda tur hende tin un pas di banko. Mi ta haña ku gobièrnu mester duna hóbennan un entrada básiko di 600/700 florin. Pa asina nan por sobreviví. E ora ei bo ta pensa bon promé ku bo bai hasi kos robes.” E tin e idea pa via YouTube bai informá hóbennan tokante di e bida na Hulanda. E ta yama su plan ‘Di Kaya Pa Komunidat’ i un di e dianan aki e ta kuminsá.
Solushon
E solushon pa e problema di e freemovernan segun tur eksperto ku ekperiensha pa un gran parti ta riba e islanan mes. E difikultat ta ku ta difísil pa aserká e grupo, ku no ta eksistí sifra tokante di esaki i ku e hóbennan no ta organisá, manera e bùrsalnan si ta. Pa nan tin kantidat di akohida i sosten na Hulanda.
Segun Marilyn Alcalá-Wallé, ku den su propio fundashon ta trata di yuda studiante karibense ku nan problemanan di paga nan debenan i ku informashon, e akohida di freemovers na Hulanda tambe ta masha importante. Pero e tambe ta konfirmá ku den práktika esaki ta kompliká. “Na Kòrsou tin tiki aktividat struktural, pero por yuda si e hóbennan por inskribi na Hulanda mas fasil. E ora ei e chèns ku nan ta kai atras ku estudio i pago ta mas chikí.”
Plaka pa e grupo aki
Na Hulanda kon ku bai bin guia di freemover i antiano for di fin di 2013 a bira mas difísil, Romijn sa di su propio eksperiensha. Komo presidente di Strategisch Antilliaans Arubaans Beraad (SAAB) den su siudat Capelle a/d Ijssel su papel komo interlokutor pa munisipio a kaduká. Antianonan ku problema mester akudí na instanshanan regular. Den práktika esaki no ta funshoná tur ora pasobra tin be ta falta e konfiansa. “I hendenan no sa unda nan por akudí pa ayudo”, segun Romijn.
Ta p’esei pa sobreviví tòg komo freemover i edifiká un bida bon nan mester keda buska i lucha, Eisden ta bisa. Entretantu el a hana trabou komo kuedó di shushi na Rotterdam, e tin un kamber i e ta purba di kuida su dos yunan bon. Su sekreto: “Bida ta manera guera. Bo mester trata bo problemanan kaminda nan a kuminsá i no keda drumi. Bo no mester pensa ku otro hende lo regla nada pa bo. Bo mester lanta tur dia i reakshoná riba vakatura i bai uitzendbureau.”
Outor Jamila Baaziz

robotstxt: allowed

filter: keep


text:
Mi ta cu pensioen
Bo a traha den Gobierno (of na un organisacion afilia na APFA). P’esey bo a acumula pensioen na APFA y mientrastanto e pensioen a drenta na vigor. E Ordenansa di Pensioen pa empleado publico of e areglonan nobo NPR 2005 of NPR 2011 tabata conta pa bo. Mientrastanto desde 1 di januari 2014, a reemplasa NPR 2011 pa NPR 2014. Riba e website aki bo por lesa ki dia ta paga bo pensioen. Nos ta duna splicacion di bo slip di pensioen y loke bo mester haci si tin cambio den bo situacion priva. Tambe bo por haya informacion di e maneho di APFA y con ta trata pa ahusta e pensioen anualmente na e aumento di costo di bida.
Si bo tin mas pregunta tocante bo areglo di pensioen of si bo kier informa nos di cambio den bo situacion priva, bo por acerca APFA. Bo por haci pregunta via e formulario di contacto, traha un cita via e number di telefoon (+297 525 2732) of pasa na nos oficina durante dianan di oficina di 7:30 a.m. pa 4:30 p.m.


text:
E ekipo nobo den Division Honor, Brazil Juniors, a causa sensacion den e prome simannan di e campeonato actual, pero despues a topa cu e grandinan mes di e liga aki, y a mane haya un “wake up call”, despues a logra un empate na ultimo minuut di wega contra SV Caiquetio den siman 5, un wega cu nan a hera perde. E siman aki ta topa cu Bubali cu ta batayando pa lanta cabes y evita e zona di descenso.
E wega a cuminsa cu Brazil tirando dilanti di biaha, Owen van der Wijne cu un yegada y tiro duro riba porteria di Bubali, cu a bai halto, pero Brazil a dicta e tono di wega for di e punto ey caba.
Brazil ta sigui cu su wega ofensivo ayuda pa e velocidad di nan hungadonan, Bubali ta mas den un rol di counter y na algun oportunidad a logra los tironan di peliger y otro yegadanan, vooral di e veteranisimo estelar Maurice Escalona, cu te awo tin un tremendo temporada.
Den e hopi yegadanan di Brazil, ta e gran portero di Bubali, Rudolf Benita, ta esun cu a logra salba su ekipo y mantene nan den wega, salbando varios tironan riba gol. Benita ta biniendo di un super temporada e campeonato pasa, unda el a keda como finalista di “Guante di Oro” den e evento di “Futbol Aruba Ballon D’Or”.
Cu hopi yegada y chens pa gol den e prome tempo, toch Brazil Juniors no a logra concretisa pa tuma bentaha riba Bubali, apesar di e bon esfuerso di algun di nan hungadonan en especial Shequan Cornett y Kenroy Ranger, ken nan tabatin un tremendo prome mita, enfin, halftime a bai aden 0-0.
Den e di dos mita, Brazil cu miho insistencia y hamber pa gol, apesar cu e prome minuutnan e wega tabata un di banda pa banda, te cu minuut 52, unda cu e estelar Ranger mes a hasi un escapada riba hala drechi pa penetra den area penal, hasi un pase perfecto pa su companjero Owen van der Wijne cu no a basila pa casi bora e net pa e prome gol di e partido, Brazil juniors 1 Bubali 0.
Na minuut 60 ta Ranger mes a penetra den area penal y ta hay’e su so cu portero Benita pero Benita ta salba su ekipo cu un salbacion spectacular. E wega ta keda 1-0 pa Brazil, pero nan no ta para eynan, for di minuut 70 ta Van der Wijne ta tuma over y ta logra varios penetracion den e zona di peliger di Bubali, cu tabata awo un poco “replega” atras sin mucho salida, door di e presion enorme di Brazil y nan atake feroz. Na minuut 74 ta Van der Wijne atrobe cu un escape y un tiro potente cu ta rebota y keda draai den e area chika di Bubali, su companjero Samson Occean ta probecha y pusha e bala den gol pa hasi e wega 2-0 pa e oncena di ‘p’ariba di brug’.
Un resultado husto te cu awo, pero, realidad ta cu Bubali no por a contra-aresta. Brazil tabata superior, nan a sigui pusha dilanti, Cornett, Ranger, Van der Wijne y demas causando tur sorto di dolor di cabes pa e defensa di Bubali, y danki na portero Benita a wanta e wega 0-2 te cu pitaso final.
Un bon resultado pa Brazil Juniors, pa gana tur tres punto y subi riba tabla di posicion di Division Honor. Bubali ta keda cu 4 punto, serka di e zona di ‘promocion/degradacion’. Nos “man of the match” pa e wega aki ta Owen Van der Wijne di Brazil Juniors.


text:
Si bo propio cas ta dispone di conexion di coriente pero no di un propio meter, bo mester acudi personalmente na departamento di servicio di cliente di Elmar. Mester trece e siguiente documentonan:
- Un indentificacion valido (cedula, rijbewijs of paspoort);
- Un carchi di keur, ariba cual ta para cu e instalacion electrico ta gekeur;
- Un prueba di propiedad (acta notarial, formulario di Dienst Landmeetkunde en Vastgoedregistratie, departamento di administracion di hipoteca y kadaster (afd. Hypothecaire en kadastrale boekhouding).
E siguiente ta aplicabel, si ya tin un conexion y un meter:
- Mester (laga) kita e nomber riba cual e meter ta registra ;
- Despues di a kita e nomber di e cliente bieu, e cliente nobo mester acudi pa haci peticion nobo;
- Ora di haci peticion nobo, bin cu e documentonan manera aki riba menciona.
Si bo cas di huur ta dispone di un conexion pero no di un meter:
- Busca na servicio di cliente di Elmar un formulario pa peticion;
- E doño di cas mester yena su parti concerni completamente;
- Copia di identificacion di e doño di cas (cedula, rijbewijs of paspoort);
- Entrega e formulario pa peticion completamente yena na servicio di cliente.
Pa mas informacion bo por acudi na Elmar.


text:
Dialuna mainta tabatin un encuentro publico historico den sala di Parlamento unda tur Minister tabata presente pa conta riba proyectonan na San Nicolas y Pariba di Brug en general. Riba peticion di Parlamentario Alan Howell, Presidente di Parlamento a yama e encuentro aki, unda tur Minister a honra e invitacion y a comenta riba e proyectonan cu ta den tapara p’e area aki di Aruba.
Alan Howell tabatin e oportunidad pa realisa un serie di pregunta, pero lamentablemente debi na falta di tempo, e por a realisa preguntanan na solamente dos mandatario.
Ora el a hiba palabra el a bisa cu e reunion aki ta hopi importante, pasobra ta drentando den temporada di campaña y semper ta mik riba San Nicolas y t’e mesun hendenan di San Nicolas y Pariba di Brug a pidie pa pidi e reunion aki pa scucha di cada gobernante kico nan plan ta pa pariba, ki dia ta cuminsa y ki dia ta caba cu e proyectonan aki.
Howell a bisa cu hendenan di Pariba di Brug a wordo desprecia, hasta a menciona un candidato cu a haya 1900 voto di pariba so y a nenga drenta Parlamento, es decir, e voto di e 1900 hendenan aki a gewoon bay perdi y ta importante p’e hendenan sa cu esaki a pasa, pasobra awor cu tin eleccion atrobe ta core bay busca e votonan aki.
Bayendo riba e preguntanan, e Parlamentario y lider di POR, Alan Howell a bisa cu e pregunta cardinal pa Prome Minister riba e refineria ta si e ta sigur cu pa mei lo por tin un contesta definitivo y si t’asina pa ki tempo Quantum lo por funciona y cuanto hende lo wordo emplea? Tambe a puntra si Eagle lo habri su industria tambe cu Quantum y a pidi Minister President si e por duna un splicacion riba esaki y con e ta bay funciona.
Pa loke ta MFA y hulpbestuurkantoor, Howell a bolbe enfatisa cu un biaha mas San Nicolas a keda atras, a traha MFA na barionan unda e cantidad di voto ta mas zwak y laga San Nicolas pa ultimo y a keda sin nada.
“Hendenan di San Nicolas lo kier wak un MFA prome cu eleccion. Lo desea di sa si Prome Minister lo por ‘tover’ un MFA pa San Nicolas y si t’asina pa ki tempo lo por wak inicio di esaki?”
Otro pregunta cu el a haci ta riba e lusnan pa Bernhardstraat, a bolbe haci e peticion pa haya esakinan, cu no ta importa si ta ‘fancy’, pero ta algo urgente.
“Ki tempo lo por tover pa sikiera tin un tiki lus den Bernhardstraat, sigui bay te den caya principal?” E ta confia cu Premier Wever-Croes lo haya un solucion p’esaki mas pronto cu ta posibel.
Tambe a puntra si Prome Minister por splica si tin barionan riba lista pa haya lusnan di caya mas liher cu ta posibel, igualmente asphalt y verkeerdrempels?
Pa loke t’e parti di tereno Alan Howell a puntra ki tempo ta bay sigui cu e parti di otorga tereno, pasobra hendenan di pariba kier yega na nan tereno. Den e cuadro aki a puntra si tin verkaveling pariba y mas specificamente na Colony? Igualmente con leu e proceso ta pa haya tereno pa cunukero y criador di bestia pariba.
A puntra tambe con leu e negociacionnan of comunicacion ta bayendo cu e famia di loke ta Hotel Hickenson, pasobra ta mahos bista y ta hopi aña ta en espera di un solucion pa cu e edificio aki.
Alan Howell a puntra e mandatario tambe ki tempo e doñonan di bar lo por haya e reunion cu nan ta en espera pa hopi tempo caba? E ta considera cu ta importante pa haya un solucion pronto pa evita cu malesanan wordo plama y ya tin otronan cu a cuminsa cu e negoshi aki na otro partinan. Tambe a puntra con a sigui cu e proyecto di Carnival Village?
Bayendo den direccion di Minister di Turismo, Salud y Deporte, Howell a pidi atencion pa Lago Heights Sport Park mirando cu e ta den un situacion deplorabel. A puntra riba ki tempo ta calcula cu Hotel Secrets lo finalisa?
A gaba e expansion di IMSAN y a puntra con ta sigui cu e parti aki pa trece mas servicio pa salubridad, kico e ta encera y pa ki tempo e lo keda cla?
Alan Howell a puntra riba riba e proyecto di basket den Village cual a cuminsa bon, pero no tin movecion, “ki tempo ta sigui y ki dia e ta caba?” Tambe a puntra riba e proyecto di ETAO y a pidi atencion pa veld di bala na Mabon p’e wordo drecha, igual p’e veld di bala na Brazil y esun di La Fama. Mirando e limitacion di tempo, na final Alan Howell a experesa cu e lo pidi otro reunion publico pa haci e demas preguntanan tocante desaroyo di Pariba di Brug.


text:
Lionel Pietersz un Boneriano legítimo de pura sepa ya pa hopi aña establesé na Hulanda. Durante dianan di Regata 2019 Lionel konosí pa Layo, tabata na Boneiru i a keda algun siman. E tabatin fakansi di trabou sinembargo tarea na kas a kontinuá. El a hasi diferente kos na Boneiru durante e dia nan, entre otro kambia dak di kas di su mama. El a menshoná ku Boneiru ta e lugá ku mas e stima i ta sintié na kas. E ta biba leu pa motibu di kompromiso, sinembargo sèmper Boneiru ta den su kurason. “Ami a nase na Boneiru bai skol i despues momentu mi tabatin 24 aña mi a bai biba Hulanda. Awor ya ta 21 aña na establesé na Hulanda. Na 1998 mi a tuma desishon pa bai Hulanda pa mi yunan unda nan por a haña mihó guia e tempu aya. Na Boneiru mi tabata traha pa e kompania ‘De Antillen N.V.’, ku tabata drecha entre otro kareteranan i ami a traha den e parti di ‘krusher’. Mi último trabou na Boneiru tabata kaminda e kompania a traha e área pa praktiká tènis na kas di famia de Jongh,”Layo a konta
HULANDA
“Mi a yega Hulanda pa duna e yunan un bon oportunidat pa nan edukashon. E tempu aya Boneiru no tabata bai den bon direkshon i tabata e motibu ku mi a opta pa bai Hulanda. Situashon ekonómiko no tabata di kanta makamba. E yunan a bai bon na skol i esun mas chikitu a kaba skol i ya ta traha. Pues mi a logra e meta i ta hopi orguyoso di mi mes. Ami a hasi diferente kurso entre otro kon pa atendé ku mashin, forklift i e parti di seguridat pa atendé ku trabou di e mashin nan. Mi promé trabou na Hulanda tabata manehá ‘Heftruk’. Famia tei i mester traha pa por ta responsabel pa nan. Momentu mi a yega Hulanda mi a pidi ‘uitkering’, sinembargo nunka mi a risibí e pago. Semper mi a traha p’ami sèn i no stens pa gobièrnu kria famia i ami. 21 aña trahando na Hulanda i tur kos ta kana stabil den mi trabou loke mi tin bon konosementu pe. Manera ya mi a menshoná mi a kuminsá ku ‘Heftruk’ i a bira ‘voorman’, despues a presentá un oportunidat pa ‘all aront magazijn mede werker’. E departamentu ku mi tabata laborá aden tabata bai sera, pues mi mester a buska algu otro pa kontinuá. E otro trabou mi a ehersé e trabou komo asistènt shef. Despues di algun aña mi mes a tuma e desishon pa stòp di traha na e kompania.
2006 mi a bai laborá na ‘Van Vliet Watering‘
2006 mi a bai traha na ‘Van Vliet watering recycling bedrijf’ i tabata manehá un ‘Soteer kraan’. Aki mi a traha di solamente 2 luna. Momentu mi a tuma nota di un otro kompania di un oportunidat pa un trabou na ‘MNO Vervat’, mi a bai traha aya , ku tabata un ofisina mas serka di kaminda mi ta biba. Na MNO Vervat mi a bai atendé ku loader, te ku 2011. Despues nos a pasa pa ‘Boskales’ debí ku ‘MNO Vervat’ a bira ‘Boskales’. E mashin ku mi ta manehá ta un loader 938M. E kompania ta hasi diferente tipo di trabou. Drecha kaminda, drecha dijk, mantené infrastruktura, túnel djis pa menshoná algun. Ku regularidat ta eksihí pa sigui kurso i treinen pa bo ta ‘Up to date’,”Layo a konta.
Kaya nan na Boneiru
Den kombersashon ku Layo el a konta ku na Boneiru nan ta atendé straño ku drechamentu di kaminda. Layo:”Na Boneiru mi a tuma nota ku ta atendé straño ku drechamentu di kaminda. Ta saka e parti di fundeshi i yena esaki ku tera nobo promé ku pone asfalt, kontrali loke ta hasi na Hulanda i diferente otro parti di mundu si por bisa asina. Loke nos ta hasi na Hulanda ta kita djis algun centimeter for di e asfalt eksistente i pone un kapa di asfalt nobo. Ken ami ta pa bisa kon mester ehersé e trabou pa e ta mihó. simplemente na mi pareser e saka mentu di tera, esta e fundeshi, ta pone ku e trabou ta mas hopi dia , mas sèn i por hasi otro ku mes òf mihó resultado.
Boneiru ta den bon desaroyo.
Boneiru ta den bon desaroyo. Ta notabel último añanan, sigur for di 10. 10 .10 pa awor, tin adelanto. Turismo a mehorá, hopi kas kompará ku pasado i hopi hende ta interesá den un kas na Boneiru pa kumpra òf traha pa bin biba na Boneiru. Por lo pronto ami ta keda Hulanda. Hulanda ta bon sigur pa e próksimo añanan. Boneiru ta paraiso. No tin hopi regla manera ta e kaso na Hulanda. Esnan biba na Boneiru mester apresiá apesar ku nos ta parti di Hulanda nos ta nos ta poko aliviá di tur medida ku na Hulanda si te eksistí. Kisas tin kos pa drecha loke ta e kaso tur parti di mundu, sinembargo aki ta dushi:”Layo a tèrminá bisando. Bon kambio di aña pa tur hende.


text:
KOMUNIKADO DI KUERPO POLISIAL KÒRSOU Kas na kandela.
KOMUNIKADO DI KUERPO POLISIAL KÒRSOU
182 / 2017
5 yüni 2017
Kas na kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 4 di yüni 2017, alrededor di 23.14 or Sentral di Polis a dirigí un unidat polisial na Yukonweg pa un kas ku ta na kandela.
Na yegada di e unidat polisial, nan a konstatá ku ta trata di un kas di palu ku tabata kompletamente na kandela.
Unidatnan di bombero ku a yega na e sitio a kuminsá ku pagamentu di e kandela i no por a evitá ku e kas a kima por kompletu. Un hòmber habitante di e kas e deklará ku un ratu promé e la sali kas i laga su pareha huntu ku un kachó den kas. E kas no tabatin koriente pero nan ta hasi uso di bela pa asina tin klaridat den e kas.
Durante pagamentu di e kandela personal di bombero a topa ku un kurpa sin bida karbonisá den e kas. Dòkter di polis ku a yega na e sitio a konstatá morto di e dama. Nos ta publiká identidat di e víktima na momentu ku identifikashon ofisial tuma lugá.
Riba òrdu di Fiskal di Ministerio Públiko a konfiská e kurpa pa mas investigashon.
Kousa di e kandela ta den investigashon.


text:
Oranjestad – 21 di september 2020- Na Aruba Bank, nos ta haci tur locual ta na nos alcanse pa sigura e bienestar di nos clientenan y nos empleadonan. Nos a tuma diferente pasonan den consideracion manera: haci nos sucursalnan mas frecuente limpi como tambe desinfecta tur area den nos sucursalnan cu ta wordo bishita mas frecuentemente.
Nos ta encurasha prevencion di contaco fisico, manera “handshake” entre cliente y empleadonan pa seguridad di tur dos partido. Nos ta monitor anuncio y sigui instrucion di DVG di serca y a implementa e mihor practicanan di Pan American Health Organization (PAHO/WHO). Esaki ta inclui e promocion di laba man y practicanan di hygiene pa nos clientenan y empleadonan.
Durante luna di september, nos a lanza un campaña di conscientisacion. Ademas nos a introduci medidanan adicional di precaucion na momento di bishita sucursalnan. Na entrada, tur cliente mester haci uzo di nos hand sanitizer dispenser pa haci man limpi. Manera cu drenta un di nos sucursalnan, e temperatura di cliente lo ser midi. Si esaki ta surpasa e maximo, cliente no por wordo atendi y lo ser pidi pa bandona e sitio. Den nos sucursalnan, cliente por mira caminda cu tin stickers poni unda tur por y mag sinta durante un bishita. Tambe nos a introduci instrucion caminda un cliente of empleado por sigui pa haci man limpi una bez cu ta paden di nos sucursal. Tur persona manera nan drenta nos sucursal mester tin un tapaboca bisti y mester keda cu esaki bisti te ora cu e persona bandona e sitio.
Nos ta curasha tur nos clientenan pa haci mas uzo di nos servicio bancarionan online. Di e manera aki ta preveni cu mester bishita banco y evita pa por tin e posibilidad di contagio entre clientenan y empleadonan. Tambe por haci uzo di nos Self Service Area na Camacuri y San Nicolas pa tur bo asuntonan bancario, Deposit on the go y Banking by appointment durante e crisis di Covid-19.
Pa informacion of asistencia por fabor yama nos Contact Center na 527-7777 of bishita nos na arubabank.com/corona-news pa tur anuncio.


text:
KRALENDIJK – Un solo skèrpi ku un krans rònt di dje ta sali riba Boneiru durante e protesta: nunka Aubert Wiels no a mira algu asina i e ta impreshoná. E ruman hòmber di e polítiko asesiná Helmin Wiels djaluna mèrdia ta na Boneiru pa sostené James Finies i su lucha kontra Hulanda.
Finies i su partidarionan di Nos Ke Boneiru Bèk tur djaluna mèrdia ta protestá dilanti di e edifisio di Rijksdienst Caribisch Nederland. E bia aki el a haña sosten di su ko-luchadónan di Kòrsou i Statia Aubert Wiels, Clyde van Putten i Charles Woodley.
65 porshento di pueblo bonerianu no ta di akuerdo ku e manera ku aktualmente ta ehekutá e laso direkto ku Hulanda. Pero segun Finies ta manera Den Haag no ta tende esaki. Wiels ta di akuerdo kuné: “Ta Hulanda ta pone regla aki. Esei no ta bon. Boneiru mester ta liber meskos ku Kòrsou. Ta ruman nos ta. Nos mester sostené otro.”
Trinta di mei
E siman aki e manifestashon a kai riba 30 di mei. Riba e dia ei 47 aña pasá tabatin disturbio na Kòrsou despues di wèlganan di trahadónan di Shell, bou di direkshon di Wilson ‘Papa’ Godett. Un parti di sentro di Punda i Otrobanda a kima i a kai dos morto. Ta pa e motibu aki tambe ku polítikonan bonerianu tin miedu di disturbio.
Gezaghebber suplente Evelina Betancourt-Anthony den un karta habrí ta apelá pa no kopia asuntunan di pasado, sino pa buska diálogo. “Den e interkambio di pensamentu nos ta haña e kaminda pa alkansá tur loke nos ke, kontal ku esaki ta produktivo i den interes di un i tur”, el a laga sa.
Algun polis tabata supervisá e manifestadónan ku a akudí na kantidatnan grandi. Nan ta hopi mas ku riba e djalunanan anterior, pero na final ta un bòrchi grandi ku e lema ‘Papa Godett, we’ll never forget’ ta konmemorá 30 di mei.
Referèndem
Bou di e presentenan, banda di Aubert Wiels, tabatin e polítikonan di Statia Clyde van Putten i Charles Woodley di e partido di gobièrnu Progressive Labour Party (PLP). Meskos ku na desèmber na Boneiru, Sint Eustatius na 2014 ku un referèndem a sondia opinion di pueblo tokante e struktura estatal aktual. A sali ku na Statia tambe e malkontentu bou di pueblo ta grandi.
“Aktualmente ta pió ku bou di Antia Hulandes”, Van Putten ta bisa. Mi a kaba di kore pasa den Kralendijk i tabata manera ta den un pueblo hulandes mi tabata kore. Loke a sobra ainda di Boneiru mester keda pa bonerianunan.”
Koperashon
Van Putten no ke pa riba su isla nombra hulandes mas den posishon importante. “PLP i Nos Ke Boneiru Bek di Finies awor lo traha huntu”, Van Putten ta bisa. “No ta un lucha fásil, pero nos ta determinado pa lucha pa libertat di nos pueblo.”
Outor Janita Monna


text:
E campeonato di futbol femenino di Arubaanse Voetbal Bond – AVB a continua diahuebs anochi den stadion Guillermo Prospero Trinidad ora cu e lidernan di e campeonato cu ta Britannia a topa cu e ekipo cu ta bringando pa su clasificacion esta Arsenal.
Un wega sigur interesante mirando cu Britannia tabata falta varios hungador clave mientras entrenador Jeanpierre Fingal a opta pa purba diferente hungador riba un otro posicion cu nan ta custuma hunga. Mester bisa cu Britannia a cuminsa e wega bon poniendo hopi presion riba Arsenal pero asina mes a defensa di Arsenal tabata bon planta y no tabata duna mucho espacio pa e hungadornan di Britannia por hasi nan hugada serca di gol. Di otro banda Arsenal tabata purba sali lihe cu a bala buscando nan delanteronan lihe. Na dos ocasion riba dos counter hopi bon ehecuta e delantero Andrienne Monica Morillo ta sorprende e portero Mirianne Gomez di Britannia anotando den ambos ocasion pa e 2 – 0. Di otro banda Britannia a sigui hunga su wega y net prome cu e final di e prome tempo e delantero Tarianna Doornkamp ta los un tiro duro cu portero di Arsenal Morillo Natalie no por a para y asina corta e ventaha na 2 – 1.
Den e di dos tempo cosnan a bolter completo unda Britannia a cuminsa na hunga mas sigur y a crea varios oportunidadnan di gol. Asina mes nan ta probecha na dos ocasion unda e hungadornan Jurraine Maduro y Jean-Nira Croes ta anota pa asina e wega bira 3 – 2 na fabor di Britannia. E trio arbitral pa e anochi aki tabata Elton Ignacio Peer Bastiaans y Simon Dorothal
Asina tambe Britannia y Arsenal a hunga nan di ultimo partido e campeonato aki. E lady puma nan di Piedra Plat a termina na di prome lugar y lo bay prepara nan mes pa e playoff mientras pa e ekipo di Angochi, Arsenal no lo logra yega playoff e anja aki. Temporada pasa Arsenal a termina e campeonato den e prome cuater ekiponan.


text:
Internacional Deporte: Chadwick Tromp naci 21 di maart 1995 nos pelotero local pa algun dia caba no ta formando parti di San Francisco Giants unda el a keda saca for di e roster 40. Pero no a dura algun dia cu e noticia a drenta cu e ekipo Atlanta Braves a tuma nos astro catcher Chadwick Tromp over.
For di 2013 Chadwick a keda firma cu Cincinnati Reds. Na 2015 Chadwick a hunga pa Dayton cu e wega di Triple A, Louisville Bats, pa despues na 2016 a hunga den e seccion di Single A, Daytona Tortugas.
6 di januari 2020 Chadwick a keda firma cu minor league cu San Francisco Giants.
Y awor 21 di september 2021 a keda tuma pa Atlanta Braves.


text:
WESTPUNT – Un playa yen di outo, un pir yen di turista, un laman yen di hende ta snòrkel. Playa Piskadó den wèst di Kòrsou ta birando un sitio turístiko popular, pero no ta tur hende ta kontentu ku esaki.
Es ku awendia ke kumpra piská fresku serka piskadó lokal apénas por pone su outo na e playa. Doño lokal Roy Gouverneur di e restorant ‘Sabor di Playa Westpunt’ tambe tin molèster di esaki.
E ta indiká ku su klientenan no por pone nan outo serka di su restorant. Tur lugá di parker ta okupá pa turista. “Mayoria di mi klientenan ta hende lokal di aki banda. Awor nan mester parker te riba kaya, esei no ta bon pa mi negoshi”, segun Gouverneur.
‘Peliger di bida’
Un grupo chikí di piskadó ta sinta den sombra ta wak loke ta pasando riba e pir. Un boto chikí di piskadó ta bini bèk i ta trata di buska su kaminda den e multitut di hende den laman, pa e por mara su boto seif na e pir. “E turistanan ta asina di fókùs riba e turtuganan ku nan no ta paga tinu ora un boto yega. Esei no solamente ta un molèster pa e piskadó, sino esaki por trese sirkunstansha peligroso pa e turistanan”, segun un di e piskadónan.
Kresementu ekonómiko
E situashon ta trese posibilidat tambe. “Hopi hóben na Westpunt no ta bai skol mas. Desaroyo turístiko na e playanan ta duna nan e oportunidat pa tòg gana algu, por ehèmpel si nan bende kos ku turista”, un otro piskadó ta bisa.
Empresario lokal Jairo Schermer for di poko dia ta gana su plaka ku e desaroyonan na e playa. “For di dos luna nos tin tur pèrmit pa hür stul di playa i parasòl na e playa. Asina e turistanan ta keda na e playa mas largu i nan ta gasta mas sèn. Nan ta kumpra kos di bebe serka e empresarionan lokal i piská serka e piskadónan. Solamente ora e bùsnan grandi di turista bini aki ta bira masha kaótiko, mester organisá esaki.”
Turtuga
Segun Sabine Berendse di Sea Turtle Conservation Curaçao e turtuganan ta víktima. “E turistanan ta bai landa riba nan, di moda ku nan no por bini ariba trankil pa nan hala rosea.. Tambe tur dia nos ta haña imágen di hende ku ta mishi ku e turtuganan i kue nan tene.”
Jairo tin su propio solushon p’ésaki: “Mi ta bisa tur hende ku hür serka mi ku nan no tin mag di mishi ku e turtuganan.” E tin pensá pa pone esaki riba papel i duna e turistanan esaki. Pa pone mas énfasis den su relato el a yega di bisa ku bo por bira malu si bo mishi ku un turtuga, “pero naturalmente esaki no ta bèrdat.”


text:
Ultimo tempo nos por ripara riba rednan social e problematica di cacho y pushinan indesea cu ta termina riba caya ta for di control. E Problema di bestia riba caya no ta asina for di awo, sinembargo e ta un problema cu pa hopi aña a wordo neglisha. Ultimo tempo a mira esfuerso di diferente departamento/organisacion a cuminsa lanta cabes y tabatin diferente campaña di sterilisacion. Tambe a logra introduci un Ley di Cacho cu e meta pa controla e problema di cachonan cu tin riba caya cual riba su mes ta un bon iniciativa, sinembargo falta hopi trabou ainda.
Partido Pueblo Orguyoso y Respeta (POR) tin e problema aki hopi na pecho y tin su atencion pa cu esaki. Posicionando mi mes riba lista di POR, manera diferente persona por a wak via Facebook entre otro, cu esaki ta algo cu mi ta hopi pasiona cu ne, banda di mi profesion cu mi ta eherce cu ta siribi comunidad den Cuerpo Policial. Durante dia mi ta atende diferente caso riba diferente tereno sea ta situacion/problema social cu hendenan grandi, hobennan, adictonan ambulante y tambe bestia entre otro.
Pa loke ta bestianan particularmente, mi ta tratando di concientisa e pueblo Arubano di e problematica aki y con lo por minimalisa esaki. Ami ta kere fielmente cu conscientisacion di e doñonan di bestia, pa mustranan riba nan responsabilidad como doño responsabel. Tambe sterilisacion di bestianan di caya lo ta e solucion pa minimalisa e cantidad di animalnan indesea cu ta termina riba caya y tambe esun nan cu ta termina den e infamoso “Kill Cage”. Ami ta kere cu enbes cu Gobierno funda e “Kill Cage” so. Lo ta un miho idea pa e uza parti di e suma ey y funda e fundacionnan, cu tin na Aruba cu ta organisa campañanan di sterilisacion di cacho y pushinan di caya. Tambe conhuntamente cu e veterinarionan na Aruba, organisa campañanan algun biaha pa aña, unda cu doñonan di mascotanan por hiba nan mascotanan sterilisa na un costo reduci. Esaki sigur lo bai reduci e cantidad di bestianan indesea riba caya y na mes momento reduci animalnan cu ta termina den e “Kill Cage” na Wayaca.


text:
Tur hende por haya problema mental
ORANJESTAD, Aruba: Dia 10 di October tabata Dia Mundial di Salud Mental y pa cu esaki Directie Volksgezondheid (DVG) hunto cu e otro miembronan di Plataforma Promocion di Salud a organisa un seminario. E anochi aki tabatin diferente orador y un di nan tabata e psikiatra Dr. Hendrikus Van Gaalen. Su topico di e anochi tabata riba Fundacion Respaldo y ken nan ta.
Pa organisa un seminario riba salud mental ta importante pasobra hende ta cuminsa papia riba problema mental y enfermedadnan mental. Ora cu un hende no ta papia di esaki pero ta sconde, e ta un estigma y esey ta pone cu hende no ta bay dilanti. E prome stap ta ora hende cuminsa papia di salud mental y asina por cuminsa cambia cos aki na Aruba, asina Dr. Van Gaalen a expresa. E seminario aki tabata uno exitoso, specialmente ora cu 2 orador tabata presente pa asina conta nan experiencia cu salud mental. Pa cu esaki Dr. Van Gaalen ta respeta nan pasobra esaki tabata algo profundo pa loke nan a bisa, pero tambe nan tabatin e curashi pa cuminsa papia. E situacion aki no ta pasa na Aruba so pero na diferente pais rond mundo.
Dr. Van Gaalen a participa na e seminario aki como orador. DVG a acerca su persona unda a pidi’e pa papia riba e Fundacion nobo Respaldo. E ta haya cu ta importante pa hende sa con ta bayendo cu e fundacion aki, pero tambe pa splica cu mester bin cambio grandi na Aruba. No mester lubida cu tur hende por haya problema mental. Lastimamente cu cosnan a keda hopi atrasa aki na Aruba y si no cuminsa cambia desde awo, pa futuro e problema lo ta mas grandi. P’e motibo aki AZV, Gobierno, hospital y psikiatranan di Aruba a crea Respaldo. Nan a crea e prome Fundacion di Salud Mental di Aruba, cual nan a purba 20 aña caba y awo ta eynan. E ta na vigor caba y desde 1 di Januari 2018 lo por mira e efectonan riba esaki tambe.
Mas o menos 1 aña pasa nan a cuminsa cu e ideanan pa Fundacion Respaldo y esaki a bin for di AZV, hospital y gobierno, asina Dr. Van Gaalen a splica. Asina aki nan a cuminsa papia, a yega na acuerdo cu otro y a firma un Letter of intent. Tur 4 partido grandi hunto cu e grupo di psikiatra ta purba di haya un fundacion pa salud mental na vigor. Pa hopi aña nan a purba di haci esaki. E fundacion aki ta bay pone su meta di kico nan lo haci cu salud mental na Aruba y ki direccion nan lo bay, unda tin cu pone e placa pero tambe nan lo ta hayando mas personal. Dr. Van Gaalen a elabora cu pa aki 2 siman mas o menos nan lo cuminsa haya mas personal si por di Aruba, pero di Antias tambe pa asina cuminsa cu e meta nobo di trata problema mental na Aruba.


text:
WILLEMSTAD – Implementashon dje Plan di Kalamidat en konekshon ku e pandemia di Corona Vírùs ta limitá mobilidat di ansiano ku te ku resien tabata regla nan propio asuntunan. E situashon di urgensha por krea sierto problema, manera mas dependensia di famia. Pero e grandinan tin komprenshon i ta adaptá nan estilo di bida.
Un reportahe di Dulce Koopman
Ansiano ku no ta biba na kas pero den un sentro di bibienda ku otro grandinan tambe ta sinti efekto di e medidanan, despues ku gobièrnu a anunsiá ku no ta permití hasi bishita na kas di kuido di hende grandi te ku próksimo aviso.


text:
The Fighting Team a gana su dos weganan den kontinuashon dje kampionato di sòfbòl fast pitch. Esakinan tabata ku skor di 8 pa 3 riba Pichingolo i 7 pa 0 riba Fenix Softex. Porsierto ku e picher Libis Hurtado Payares a gana tur dos enkuentro i tirando asta un no hit, no run riba Fenix.
Curaçaose Softball Bond (CSB) a sigui den wikènt tras di lomba ku vários wega den divishin máksimo di sòfbòl femenino, esta den Liga MCB-CSB.
Tabata Libis Hurtado Payares ku den su debut pa The Fighting Team a sobresalí. Primeramente ela dominá e batiadónan di Pichingolo pa yuda su tim gana ku skor di 8 pa 3.
The Fighting Team a skor 8 kareda riba 6 hit i no a hasi fayo den su defensa. LeeAnn Craanberg i Ruth-shainny Calmera a karga e tim ku nan bate. Tur dos a bati 2 hit den 2 turno. Pichingolo tabatin 3 kareda riba 5 hit i 2 eror. Picher pèrdèdó tabata Morina Rosa, miéntras ku Ciröendra Peloz tambe tabatin un dia perfekto na bate ku 3 hit den 3 turno.
Despues dje triunfo riba Pichingolo, Libis Hurtado Payares a bolbe mira akshon riba montíkulo kontra Fenix. Entre tantu ela aklamatisá i tabata perfecto, lansando un no hit no run pa asina The Fighting Team derotá Fenix ku skor di 7 pa 0.
The Fighting Team a skor 7 kareda riba 8 hit. E tim tabatin un dia perfekto den defensa: 0 eror. Na bate atrobe tabata LeeAnn Craanberg ku a sobresalí. Ela bati 3 hit den 3 turno. Fenix no tabatin kareda ni hit, i tambe a fildeá bon: 0 eror. E picher pèrdèdó tabata Sarayd Ramil Linarez.
Den otro bon wega den wikènt Souax Gill’s Sport a gana ku skor di 7 pa 1 di Fenix. Mellizienne Richardson tabata e picher ganadó. Kimberley Agard a sobresalí atrobe na bate ku 2 hit den 3 turno. Souax a kaba pues ku 7 kareda riba 5 hit i 0 eror. Fenix a skor 1 kareda riba 3 hit i tabatin tambe 0 eror. Picher Sarayd Ramil Linarez a sufri e derota, miéntras ku mihó batiadó tabata Stepheny Elsbeth ku 1-1.
Finalmente Sta Rosa Angels a bolbe gana di Pichingolo. E tim di pariba a laga e aktual kampion den tereno: 5-4. Sta Rosa su 5 karedanan tabata riba 4 hit i e tim a hasi 1 eror. Picher ganadó a resultá Suheydi Faneyt, miéntras ku Jandely Ricardo tabatin 1 hit den 2 turno. Pa Pichingolo: 4 kareda, 9 hit i 3 eror. Picher Julise Koffy a sufri e derota i Emely Jonis a bati 3 hit den 4 turno.
E kampionato den Liga MCB-CSB ta sigui djarason aki, 25 di ougùstes. Pa mitar di 8 di anochi Souax Gill’s Sport ta hunga kontra The Fighting Team. E wega aki ta tuma lugá den Buena Vista Ballpark.


text:
Di e forma aki Departamento di Impuesto ta cumpli cu su promesa di permiti e contribuyentenan pa haci e pago mas trempan, dunando asina mas espacio financiero pa por cumpli. Manera ta conoci, e automobilista por scoge pa paga su impuesto di vehiculo di motor den un solo biaha of den mas biaha haciendo uzo di e servicio di pago parcial.
Servicio di pago parcial
Pa por facilita e contribuyentenan mas tanto posibel, Departamento di Impuesto ta brinda servicio di pago parcial, mescos cu durante e aña anterior. Cu e servicio aki e contribuyentenan por paga e impuesto di vehiculo di motor delanta y den pida pida. Na e momentonan aki e contribuyentenan tin 4 luna di tempo prome cu e fecha final di 31 di januari 2022 yega. Haciendo uzo di e servicio di pago parcial, e contribuyente por parti e peso financiero durante e lunanan venidero. Esaki ta beneficioso pa por ehempel e contribuyentenan cu ta den dificultad financiero of cu tin mas cu un auto. Pa e empresanan cu tin hopi auto, esaki ta un bon oportunidad tambe pa haci uzo di e servicio di pago parcial.
E condicionnan di servicio di pago parcial
E condicionnan pa e servicio di pago parcial ta lo siguiente:
- Ta paga e impuesto delanta, esta prome cu dia 31 di januari 2022.
Ta haci e pago pa luna;
- ta paga e suma minimo rekeri sea Afl. 50 of Afl. 200 (depende e categoria di plachi);
- no por paga menos cu Afl. 50 a menos cu e debe (restante) ta menos;
- ta haci e ultimo pago no mas laat cu dia 31 di januari 2022. E servicio di pago parcial ta valido unicamente pa pago di impuesto di vehiculo di motor.
Pago minimo ta depende e categoria di plachi. E pago minimo pa luna ta depende den cua categoria di plachi e vehiculo ta registra. Aki ta sigui un skema.
Online Banking
Alabes Departamento di Impuesto ta recomenda su contribuyentenan pa paga via e sistema di Online Banking di Aruba Bank of Banco di Caribe, uzando e metodo di “Bill Payment”. Scoge e Biller: Account DIMP – Motorrijtuigbelasting.
Pa por procesa e pagonan online debidamente, ta importante pa inclui e siguiente informacion:
- Persoonsnummer na cual e vehiculo ta registra;
- e periodo di cuenta cu ta pagando (por ehempel: 2022);
- number di auto.
Den e casonan aki lo tin cu yena: 12345678-2022-A92345. Pa esnan cu ta haci uzo di e servicio di pago parcial y ta haci pago via banco: por pidi e recibo online despues di completa tur e pagonan di e impuesto.
Por pidi e recibo via website di DIMP. Por acudi tambe na e oficina principal na Camacuri, e MFA-nan of edificio di Post Aruba na San Nicolas pa haci pago.
E fecha final ta 31 di januari 2022
Dia 31 di januari 2022 ta ultimo dia cu por paga e impuesto di e prome mita di aña 2022. Pa e vehiculonan cu ta cay den e categorianan MFA, MFV y Plachi di nomber, mester paga e impuesto di aña 2022 completo pa dia 31 di januari 2022. Despues di 31 di januari 2022 no ta posibel mas pa paga e impuesto di e prome mita di aña 2022 den pida pida.
Plachinan di number 2022
Pa aña 2022 Departamento di Impuesto lo no otorga plachinan nobo. E contribuyentenan automobilista lo sigui uza e plachinan di number actual, esta esunnan cora cu blanco.
Cumpli na tempo
No ta necesario pa warda te ora e fecha final di 31 di januari 2022 ta cerca pa cumpli cu e pago di impuesto. Manera ta conoci, e contribuyente lo haya un boet di 50% pa incumplimento den caso cu no haci pago of haci e pago laat. Sea ta haci pago di impuesto den un solo biaha of den varios biaha, Departamento di Impuesto ta recomenda pa cumpli na tempo y evita asina gastonan innecesario.


text:
Bo Sa Dikon Bo Tin Ku Kou Bon Lokual Bo Kome?
Koumentu ta e prome proseso di digestion. Dor di kou bon bo ta libra bo tripanan di tin ku traha duru. Asina lo bo digesti lokual bo ta kome mas miho. Dor di kome lihe i hopi anto bo no kou sufisiente bo ta soru ku lokual bo a kome no ta wordu digeri bon i esey por trese problema pa bo. Ora ku bo ta kou bon bo ta soru ku lokual bo kome…
Dikon Bebe Awa Ta Importante Pa Nos Kurpa I Judabo Baha Di Peso?
Bebementu di awa: 1. ta bon pa nos kueru, 2. ta judabo baha di peso 3. ta bon pa baimentu af 4.ta preveni dolor di kabes Awa ta soru pa e transporte di supstansianan nutrivo dor di nos kurpa i ku sushi ta wordu saka for di nos kurpaBebe awa ta judabo baha di peso. Pero pa esaki bo tin ku hasi algun kos: 1. Bebe 1,5 a 2 liter di awa pa dia: e…
3 TEPS PA JUDABO RIBA KAMINDA PA UN BIDA SALU
No bai drumi ku un stoma jen(no kome despues di 8 or di anochi) Move alomenos 15 minuut pa dia Bebe 2 liter di awa pa dia Den nos programanan online “Nutrishon komo remedi” i “Moveshon komo remedi” ta wordu splika mas tokante di e tepnan. Bo ke bestel un of tur dos programa? Laga nos sa. Bo ke mas informashon tokante e programanan? Wak riba nos website den nos shop bou di e sekshon…
‘Nutrishon komo remedi’
Un programa online di 12 siman Den e programa aki bo ta lesa tur kos tokante bon nutrishon, e konosementu esenshal di nutrishon, e instrukshonan di nutrishon i kon bo ta trata bo kurpa. Dikon un bon nutrishon ta importante, kiko ta e desbentaha di sierto tipo di suku, kon bo tin ku kome pa bo tin un efekto optimal pa bo baha di peso i/o keda fuerte, etc. Bira un eksperto di un bon…
Moveshon basa riba edat
MOVESHON BASA RIBA EDAT I INFORMASHON TOKANTE MINI HOMETRAINER! Moveshon pa muchanan bou di 18 anja: mester move tur dia modera te ku intensivo alomenos 1 ora . P.e. kana, kore baiskel of hunga. E aktividatnan ku wordu hasi mester ta basa riba mantenshon of drecha nan forsa, flexibilidat, coordinacion i pa fortalese nan wesunan. Moveshon pa adulto entre 18-55 anja: mester move modera-intensivo alomenos 5 dia di siman un mei ora pa dia. P.e.…
Kon bo por evita di hanja leshon durante bo entrenamentu
Si bo ta un hende cu kier bai hasi un kambio den bo estilo di bida dor di p.e. bai kuminsa hasi mas ehersisio? E ora ey ta bon pa bo sa kon bo ta evita di hanja leshon. Hasi ehersisio ta bon pa salu pero tin cu hasiele na un manera responsabel. Si bo no hasi esei bo ta kore e risiko ku bo por hanja leshon. Tapesey nos tin un par di teps…
Dikon move mainta, merdia i anochi?
Kuminsa move mas tantu i sport ta nifika majoria biaha cu bo ta kuminsa cu un estilo di bida mas aktivo. Un desishon salu naturalmente, pero bo mester sa kuantu movimiento ta sufisiente i kon bo ta soru pa bo skohe e aktividatnan cu abo tin mester i cu bo ta keda persevera te ora e bira parti di bo estilo di bida. Pasombra asina so bo por keda disfruta di e beneficionan. I e…
Salu Positivo
Investigadonan a hanja sa ku hende no ta solamente interesa den nan salu fisiko. Nan ta hanja un bida jena ku nifikashon tambe hopi importante. Bo ta sintibo kontentu of bo ta sintibo bo so? Bo tin mester di kuido mediko of hendenan den bo bisindario ta judabo? Importante ta pa abo sintibo salu i jena ku energia na e manera ku ta pas serka bo. “Salu Positivo”. Salud ta mas ku NO-TA-MALU. Kon nos…
Obesidat i ekseso di peso
Kiko ta e diferensia den e dosnan aki? Obesidat ta un malesa kroniko ora ku fet eksesivo montona den e kurpa, anto esei ta motibu pa trese risikonan grandi pa salu. Serka un hende ku ekseso di peso fet eksesivo ku a montona ta un tiki mas menos. Un di e maneranan pa distingi obesidat for di ekseso di peso por ta por medio di BMI. BMI ta abreviashon di: Body Mass Index. BMI ta…
Moveshon pa diferente motibu ta bon pa bo salu.
Aki un par di motibu dikon moveshon ta bon: • Movement regular ta baha e risico riba por ehempel atake, diabetis, kanser na tripa o preshon haltu • Moveshon regular ta judabo tene bo peso riba nivel • Moveshon ta bon pa bo wesunan, muskulonan I skarnirnan • Moveshon ta judabo ku bo salu mental Personan cu ta move hopi tin un mihor imagen di nan mes i no ta sufri di angustia I depreshon.…


text:
Vakatura
Bo ke djòin nos tim di hospital?
Nos ta kontentu ku bo t’aki i dispuesto na kontribuī bo konosementu i eksperensia pa bienestar di e pashèntnan.
Boluntario
Funshonnan ta den transishon
Aktualmente nos ta den proseso di koloká personal di SEHOS den e funshonnan na CMC, promé ku nos por verifiká kua funshon ta keda habrí pa ofresé públiko den un fase mas despues.
Nos ta prosesá solisitut riba e vakaturanan ku nos kompartí riba e página akí. Sigui anunsio di vakatura den medionan di komunikashon i riba e página aki. Chèk bèk regularmente pa keda informá di e oportunidatnan di trabou na Curaçao Medical Center.
Si bo skohe pa manda bo karta pa otro funshonnan ku nos no a publiká aki, nos lo tene bo informashon den fail i lo tuma kontakto kubo ora tin vakatura ku ta kuadra ku bo konosementu.
Pa mas informashon por fabor tuma kontakto na: vacatures@cmc.cw


text:
Na mas cu un ocasion ATIA como e voz di comercio, ta mira accionan di Douane ta afecta e ader economico di nos pais causando dañonan enorme na comercio y consecuentemente na e consumidor.
ATIA tin comprension pa derecho di cualkier trahador, pero ora un departamento manera Douane, ariba cual comercio ta depende pa ricibi producto pa su sobreviviencia, stanka e proceso aki ta inacceptabel. Muy particular den e temporado aki cu hopi comerciante ta depende pa nan sobreviviencia di luna di December, un accion asina por ta financieramenta mortal pa comercio.
Ya caba Douane ta implementando un proceso di control estricto special den luna di December cu ta causando demora pa comercio ricibi producto. Accionnan cu ta afecta henter nos comunidad y muy particular comercio ta wordo condena totalmente pa ATIA.
ATIA na varios ocasion ta trata pa medio di dialogo, jega na compromiso y ta kere cu mester por tin solucion pa tur diferencia di opinion. Laga tercer partido sufri pa logra un meta, ta algo cu no por y ta inacceptabel. ATIA lo sigui e proceso y accionan di cerca y lo tuma e posicion necesario na defensa di comercio y e consumidor.


text:
Ps Hans Ponte
DIREKTOR AANS
Ministerio di Nesesidatnan Spesial ta koordiná i fasilitá aseptashon, sosten i inklushon pa hendenan ku tin un nesesidat spesial i pa esnan ku ta kuida di nan. E ministerio akí di Iglesia Atventista di Shete dia ta abarká ministerio pa i ku e surdu; siegu; esnan ku desafíonan físiko, salú mental i bienestar emoshonal; i wérfano.
Mishon di Ministerio di Nesesidatnan Spesial ta kreá rondó di e konsepto ku “Tur ta talentoso, nesesario i apresiá.” E ministerio akí ta enfatisá e rekonosementu di e balor i dignidat nativo di kada persona.


text:
2021
2021 ta un aña komun ku a kuminsa riba un djabierna riba e kalènder gregoriano. Djabierna santo ta kai riba 2 di aprel i Pasku grandi riba 4 i 5 di aprel.
A sosodeEditá
YanüariEditá
- 6 - Na Washington D.C. manifestantenan pro presidente Donald Trump ta kibra barikada i ta asaltá e Kapitolio.
- 15 - Na Hulanda henter gabinete Rutte III ta entrega su retiro a kausa di e scandal di pago di benefisio sosial pa kuido di mucha (kinderopvangtoeslagenaffaire).
- 15 - E kantidat di morto mundialmente pa motivo di COVID-19 ta surpasa 2 mion persona.
- 20 - Joe Biden ta huramenta komo e di 46 presidente di Merka. Kamala Harris ta asumi vicepresidensia merikano komo e prome hende muhe.
FebrüariEditá
- 1 – E hunta militar na Myanmar a tuma poder over. Lider di gobierno Aung San Suu Kyi i algun miembro di su gabinete a keda deteni.
MartEditá
- 17 - Ta tene elekshon regular pa parlamento hulandes, e asina yama "Tweede Kamer der Staten-Generaal".
- 19 - Ta tene elekshonnan regular pa parlamento di Kòrsou.
AprelEditá
- 17 - E kantidat di morto a kousa di e pandemia di COVID-19 ta surpasa 3 mion hende.[1]
MeiEditá
- 11 - Den kuadro di e konflikto israelí-palestino Israel ta tira riba Faha di Gaza i Hamas ta responde aumentando su kandela.[2] Esai a okuri despues ku Israel a kuminsa disaloka Palestino den vesindario di Sheikh Jarrah na Herusalem ost.[3]
YüniEditá
YüliEditá
OugùstùsEditá
SèptèmberEditá
OktoberEditá
NovèmberEditá
DesèmberEditá
A naseEditá
YanüariEditá
FebrüariEditá
MartEditá
AprelEditá
MeiEditá
YüniEditá
YüliEditá
OugùstùsEditá
SèptèmberEditá
OktoberEditá
NovèmberEditá
DesèmberEditá
A fayeseEditá
YanüariEditá
FebrüariEditá
MartEditá
AprelEditá
- 9 - Principe Felipe, kasa di reina Elizabeth II di Reino Uni ta muri na edat di 99 aña.
MeiEditá
YüniEditá
YüliEditá
- 14 - Cedric Ridderplaat, kantante, musiko, kompositor, areglista, poeta, outor y pintor di Kòrsou.


text:
Esaki ta e reto di mas grandi pa un gobierno nobo
E conbersacionnan cu Informador, mr. Arie Swaen ta terminando y awo ta prepara pa e siguiente fase, cu ta e formacion di Gobierno nobo. Lider di MEP, sra Evelyn Wever-Croes ta elabora riba esaki:
“Den 20 aña, esaki ta e prome biaha cu Aruba ta bolbe pasa den un situacion asina aki na unda cu mester forma un gobierno di coalicion. Y aki e rol di prensa ta hopi importante. Y mi ta haci un apelacion na prensa pa atende cu esaki na un manera cauteloso, cu prudencia y cu mas transparencia posibel y no troce cosnan cu ta wordo bisa pa no stroba e proceso aki cu pueblo a pidi p’e. E disponibilidad di e tres partidonan tey pa forma gobierno di coalicion cu un base amplio.
Nos a haya un pakete di informacion cuanan ta documentonan cu a wordo entrega na Informador, cu ta encera documentonan financiero y di fondo di pension entre otro. Inclui tambe tin un carta di Direktie Financien cu ta mustra e realidad financiero cu nos ta den.
Ya caba pais Aruba mester tin su presupuesto entrega na Parlamento segun ley di CFT cu Gabinete Mike Eman a bin cu ne. Cual presupuesto 2018 mester a duna un surplus di 0.5 porciento cu ta ekivalente na 25 miyon florin.
Financien ta splica cu for di e documentonan cu nan ta posee, ta mustra un deficit di 195 miyon florin. Esaki ta un buraco financiero basta grandi den nos presupuesto.cu e gobierno nobo lo ereda. Esaki ta un di e retonan grandi cu tin nos dilanti.
E retonan no ta solamente cu partidonan cu no a traha cu otro den pasado awor mester bay traha hunto. E retonan no ta cu mester bay defini prioridadnan di cada partido cu lo bay traha hunto. Pero e reto di mas grandi ta cu mester atende cu e realidad financiero cu ta hopi mas serio cu loke nos a pensa e ta.
Nos tawata na haltura cu e presupuesto no tawata entrega na Parlamento. Nos tawata sa cu den ley di CFT cu gobierno di Mike Eman mes a bin cu ne, ta poni cu e presupuesto mester wordo aproba pa Parlamento pa dia 15 di December y cu un surplus di 25 miyon cu ya tawata dificil caba pa yega, pero nos no tawata sa cu tin un deficit asina grandi.
E reto aki indudablemente ta bay cambia e scenario pero lo no cambio nos desponibilidad, locual nos a informa e Informador tambe. Sabiendo esaki y cu nos ta conta cu cooperacion di tur departamento pa nos traha riba esaki y riba otro retonan di nos pais, nos ta dispuesto pa move pa e siguiente fase”, sra Evelyn Wever-Croes ta bisa.


text:
Famia kier gradici tur persona cu di un of otro manera a mustra nos nan atencion, amor, cariño y a duna nos sosten durante e momento hopi dificil na ora di fayecimento di nos defunto stima:
Maria Marcelina Pinedo-Hooi
Mihor conoci como: “ Sabelita, Chabe of Mom”
*02-06-1902 – † 15-07-2021
Un danki di curason ta bai pa Dr. Every, rumannan di House of Divine Glory, Ad Patres funeral home, Staff / Personal di Amada 60+, specialmente nurse Geraldine y tur e personanan cu a cuide y stime.
Tambe un danki ta bai pa tur famia, bisiña y conoci cu a compaña nos Mama, Wela, Bisawela, Tatarawela na su ultimo lugar di sosiego.
“Mom you will always be in our hearts. We love you.”


text:
Esaki ta mi tekstonan na Papiamentu.
Primi riba e plachi of riba ‘read more’ pa lesa henter e teksto.
Bo tambe a bin biba Hulanda pa studia? Komparti bo eksperensia komo studiante of ex-studiante i gana 10 euro…(Read more)
Ora ku e palabra forensiko wordu menshona, hopi hende ta pensa riba un esena di krimen. Awor kiko ta sikología forensiko ? Un sikólogo ku ta bini na un esena di krimen pa wak kiko a pasa?…(Read more)
Un sikólogo i un sikiater tin hopi en komun. Pero tambe tin sierto diferensianan hopi importante entre e dos profeshonnan aki…(Read more)
Ora ku koriente bai bo ta hañabu konfrontá ku e echo ku bida ta asina laf sin koriente. Bo no por wak televishon anto si bo laptop i bo telefòn su bateria (ta kasi) baha, ta pió ahinda. Bo ta kuminsa sintibu mas laf ku un…(Read more)
Bosnan a bai Kòrsou kaba ? Ki dia bo ta bai Kòrsou kune ? Ela konose famia ?
Preguntanan ku mi ta hañami kune kada bes mi bisa ku mi ta frei un gai Hulandes. Mi sa ku…. (Read more)


text:
Peticion pa Pago di Ziekengeld
SVb, dunando servicio na su clientenan, a automatisa e peticion pa ricibi e peticion pa pago di Ziekengeld, esta e beneficio di seguro di malesa y accident. Pa manda e peticion aki, simplemente yena e formulario na e pagina akibao:
/organisacion/servicionan-svb/peticion-pago-beneficio-seguro-di-malesa-ziekengeldzuk/
Despues di a yena y manda e formulario, SVb ta controla y administra e peticion. Tur peticion cu a ser entrega prome cu dia 20 di e luna coriente ta ser paga no mas tarda cu dia 5 di e siguiente luna.
SVb ta controla riba dos condicion, cual e compania mester cumpli cune prome cu pago por tuma luga:
- Si no tin debe habri cu SVb. Den caso cu tin debe habri cu SVb lo disconta debenan habri prome cu pago por tuma luga
- Si e ultimo Personeelsopgave di e compania a ser entrega.
Tambe e compania mester percura pa e cuenta bancario di e compania ta actualisa cerca SVb pa e pago por ser ehecuta corectamente.


text:
“No laga ningun hende bisa bo cu nos NO por!”
Diaranson mainta na Renaissance Convention Center, a tuma luga e di dos Cumbre cu sindicato y gremionan comercial. Prome Minister Evelyn Wever-Croes a duna un relato amplio di e situacion financiero y economico di nos pais prome y despues di Covid enfatisando cu Covid no solamente a dal Aruba duro, sino tawata un sla mundial y tur ciudadano di nos mundo a sinti e efecto di e pandemia aki.
Prome Minister tambe a duna un relato amplio riba e ultimo desaroyonan encuanto negocacion cu Hulanda pa cu ayudo financiero den cuadro di Corona virus y a pasa riba e condicionnan cu Hulanda a impone riba e fiansa pa e derde tranche.
E mandatario principal di nos pais a enfatisa riba e hecho cu hopi hende den e ultimo dianan ta di opinion cu Aruba mester entrega su autonomia y laga Hulanda tuma over cu e pensamento cu Aruba mes no por. Prome Minister a hiba nos bek na e lucha pa Aruba obtene su Status Aparte y a goberna nos mes pa 34 aña desde cu nos a bira Pais Aruba. Gabinete Wever-Croes a entrega na 2019 un presupuesto cu un surplus di 14 miyon florin. Na 2020, algun dia prome cu entrada di Covid, Gabinete Wever-Croes a entrega un surplus di 40 miyon florin. E ultimo aña cu Aruba a conoce un surplus den su presupuesto tawata na aña 2008. Esaki ta demostra cu Aruba por. Aruba por. Nos mes por.
“Den bida semper bo ta haya hende ta bisa bo cu nos mes no por, cu nos mester laga otro tuma over. Ami ta sigura bo cu nos mes por. Nos a demostra esey caba den pasado y nos ta demostrando e awor. Nos a maneha covid crisis miho cu hopi otro pais, nos a maneha nos finansas publico e ultimo 2 aña y mei miho cu hopi otro pais, nos ta combatiendo corupcion ultimo 4 aña cu un Ministerio Publico investigando varios ex-minister, nos a prepara un masterplan “Repositioning our sales” cu ta haci nos un pais mas fuerte y resiliente. Nos mes por. No laga ningun hende bisa bo cu nos NO por!”, tawata palabranan cu Prome Minister a expresa durante e cumbre.
Minister di Finansa Xiomara Maduro tambe a duna un relato amplio riba e trabounan cu departamentonan concerni ta hacienda riba e tereno financiero y econonomico di nos pais.
Durante ora di discucion liber, lidernan sindical y di gremionan a haya oportunidad pa hiba palabra y duna remarke fuerte y obhetivo.


text:
KRALENDIJK — Nos a bin ta siguiendo plannan pa desaroyá bachelors beach hopi di aserka. Pa algun tempu kaba ta trahando riba e planifikashon i pèrmit nan nesesario pa asina por transformá Bachelors beach den un bich ku hopi fasilidatnan pa e bishitantenan di e bich aki. Si tur kos kana segun plan, pa mañan esaki lo wordu anunsia publikamente ku e diseño pa ku e bich aki. Nos tin algun informashon ku lo bini 2 trapi na e bich aki pa asina hasie mas aksesibel pa tur hende por subi i baha ku mas siguransia i tambe mas seif. Tambe lo bini bañonan na e parti ariba di bachelors beach, un kiosk pa bende kos di bebe i kome etc i muy probablemente un kids area tambe. Parti ariba di bachelors beach lo haña algu di santu tambe i tambe klenku. Sigur esaki lo ta un facelift pa e bich aki. Dentro di poko trabou nan lo kuminsa na e area aki i lo premirá ku e trabounan lo bai dura te komienso di 2022 si tur kos kana segun plan.
Nos a kompronde ku tin plan pa desaroyá te amo beach tambe den futuro.
Gobièrnu lo anunsia tur kos pronto i lo presentá e diseño di kon e ta bai keda ora e ta kompletamente kla.
FUENTE: LIVE 99 FM


text:
Gobièrnu ta sigui evaluá medidanan i tene kuenta ku stakeholders
Gobièrnu ta sigui evaluá medidanan i tene kuenta ku stakeholders
Geplaatst op 16 May 2021 dor di Ministerio Asuntunan General i Promé Minister
Willemstad – Gobièrnu di Kòrsou ta sigui evaluá pa suavisá e medidanan vigente na un manera responsabel. Algun di e medidanan ku ta den tapara pa evaluá pa suavisá ta entre otro e orario di toke de keda, bishita na laman, habrimentu di kasinonan, sinema,atrakshonnan, deporte, èts. Una bes tuma na konsiderashon tur e argumentonan, lo anunsiá e suavisashonnan djaluna próksimo, 17 di mei.
Gobièrnu mester sigui mantené bon kontakto ku su stakeholders pa asina sigui informá komunidat korekto. P’esei ta importante pa semper tantu sektor públiko komo privá keda den kontakto regularmente ku otro pa evitá ku ta yega asina leu ku ta saka publikashonnan ku ta basá riba informashon ku no ta keda bon interpretá. Gobièrnu ta lamentá ku esaki a sosodé último aki ya ku na vários okashon a hasi intento pa keda informá otro korektamente.
Awor ku Hulanda a pone Kòrsou bèk na kódigo gel, mas ku nunka Gobièrnu ta move pa evaluá mas di e medidanan na un manera responsabel sin ku ta perhudiká sektornan negativamente. P’esei ku un poko mas pasenshi, nos ta logra na un manera responsabel pa suavisá tur e medidanan pa asina krea, reinventá i biba mei mei di COVID-19 sin mester yega asina leu ku tin ku bolbe tuma medidanan den futuro ku ta afektá tur hende su bida drástikamente.


text:
E acuerdo entre Hulanda y e islanan Aruba, Curaçao y Sint Maarten den ultimo version di e ‘Uitvoeringsagenda’ pa ultimo parti di e aña aki, ta mustra bon cla cu cierto decisionnan clave ta yegando mas cerca. Esaki a pesar di e tardanza cu e Agenda tabata mustra durante e aña aki. Nos no a mira tanto critica ainda di oposicion, den parlamento y pafor, y nos no sa si esey tin di haci cu e hecho cu lo ta dificil pa indica kico lo a propone na lugar di e Agenda, cu pa gran parti ta defini pa Hulanda. Di otro banda, kico otro a spera anto, si pa hopi aña nos subsiguiente gobiernonan no a haci nada pa resolve e problemanan cu awor lo haya solucion, si ta logra impone esakinan.
Na momento cu e problemanan, y nan respectivo solucion, ta riba mesa, lo bin un ferviente oposicion por ehemplo di sindicatonan, pero na e momento ey lo ta bon pa nan haci un reflexion sincero di kico tabata nan contribucion te awor, mirando e problemanan grandi cu nos ta enfrenta. Pasobra ta yega un momento cu un sindicato no por simplemente defende loke ta nan interpretacion di e interesnan di nan miembronan. Tin experiencia bon conoci kico a sucede durante e Dialogo Social di e gobierno anterior democrata cristian, unda tabatin un acuerdo caba entre gobierno y e gremionan empresarial, unda di ambos banda a guli proposicion propio pa yega na e cambio di edad di pension, y aumento di e gastonan pa empresario y empleado. E sindicatonan a keda sin firma y a para mira con gobierno a bay parlamento pa pasa e cambio di ley. Despues, silencio. Den e siguiente eleccion, na 2013, e tema aki no tabata relevante den campaña, aunke oposicion, e actual partido grandi den gobierno, a bin cu e promesa ridiculo di baha edad di pension atrobe te na 62 aña, algo cu cualkier conocedor di e materia lo considera completamente imposible. E cifranan di nos demografia y actual economia ta masha cla den e caso aki. Por tabatin un solucion si tempran den e proceso, den añanan 90 ya tabatin e promer señalnan cu e solidez di e fondonan tabata na peligro, lo a tuma medidanan pa logra mantene solvencia di e fondonan di AOV.
Ironia di bida ta cu e mesun partido cu tabata propaga e reduccion di edad di pension te na 62 aña, awor mester a sinta na mesa cu Hulanda y ‘guli manda abao’. Nos hasta ta bay 67 aña, a menos cu gobierno di Aruba indica otro manera pa resolve e asunto aki. Honestamente dicho, nos no ta mira tal posibilidad. E argumento debil cu toch ta bay wak si den futuro por tin un situacion unda por baha edad no ta make sense y por sirbi solamente pa tene e fanaticada mas leal contento. Un vez mas, e cifranan no ta sostene e pensamento aki.
Tin otro asunto unda tampoco nos ta mira tanto colaboracion di e sindicatonan. Esey ta riba tereno di enseñanza, unda e temanan cu a bin dilanti te awor ta mayoritariamente asunto di posicion huridico di e empleadonan den e sector. Mester bisa cu den un entrevista cu e presidente di sindicato el a referi na e experiencia na Bonaire, unda pa mas di 10 aña Hulanda a interveni fuertemente den enseñanza basico, pa aumenta e nivel escolar di e alumnonan, pa mehora nan oportunidadnan den continuacion di nan educacion y carera. E tabata di bishita aya, pero segun nos ta enfoca demasiado riba e recursonan financiero, cu na Bonaire no ta haci falta, y aki sigur ta un di e problemanan grandi. Pa mas di 90% presupuesto di enseñanza ta consisti di salario y otro gasto como empleador, cu consecuencia cu no ta keda placa pa inverti den innovacion. Pero esey no ta e problema grandi cu tin. Esey ta e falta di discusion, y pior, falta di consenso den ki direccion e desaroyo mester bay. Con nos ta bay mehora un sistema educativo, unda awor cada ken ta hopi liber pa dicidi kico nan ta haci. Lo mester bin un sistema hopi mas estricto, unda ta sigui e alumnonan desde e promer momento, y no ta warda pa interveni na final di scol basico, ora e daño ta haci caba. Esey no ta implica solamente mas supervision riba alumno pero riba maestro tambe, segun criterio obhetivo cu ta conta pa tur. Y ta aki tin e clabonan mas importante pa resolve, pasobra lo por tin hende cu no ta di acuerdo cu e decisionnan tuma pa yega na un enseñanza mas uniforme y mas controlable. E problemanan actual cu ta tratando ta keda chikito banda di loke mester bay tuma lugar ainda.
Ta keda ainda e interesnan di e empleado publico cu nos lo trata den mas detaye na otro. En general aki tambe no ta e aspecto financiero cu ta bay hunga un papel importante, sino e cambionan structural cu mester introduci pa logra un proceso mas profesional di contratacion, evaluacion di trabao y condicion di retiro. Esaki ta linea recta contra e interesnan politico actual, pero tambe contra e maneho cu e sindicatonan a yuda sostene tanto decada. Ta parce cu a yega e momento pa pone asunto di salario un banda, pa papia di e asuntonan strategico aki. Nan lo cumpli?


text: Diaranzon atardi a drenta informe di cu tin un auto sospechoso cu 4 hende aden banda di MFA Noord, mesora a dirigi un patruya na e sitio. Na caminda pa e sitio a drenta un otro informe di cu e auto aki a cuminza move den direccion pariba polis a desvia y a bay tras di e vehiculo aki y a logra para esaki na e entrada di Sabana Liber Villas. Ora polis a acerca e vehiculo a bin haya holor fuerte di marihuana polis a solicita refuerzo di otro patruya como cu den e vehiculo tabata tin 4 persona. Ora polis a controla e number esaki no tabata cuadra esnan den e auto no por a mustra e papelnan na ordo y a confisca esaki. Listrando den e auto a bin haya droga den e vehiculo un di e personanan a admiti cu esaki ta di dje. Eynan mes ela ser deteni y hiba pa presenta dilanti fiscal auxiliar pa keda deteni. E otro 3 hobennan a haya un scual formal for di polis y a advirti nan e consequencianan cu por surgi si nan sigui cu e rumbo robez ey.


text:
NewsRosario2019
Rosario2019 Beach Volleyball Femenino
Mali y Shekeva den full preparacion pa e weganan
Mali Rafini y Shekeva Jones ta den full preparacion pa e Weganan Sur Americano de Playa Rosario 2019.
Aki un paar di dia e Juegos Suramericano de Playa 2019 lo inicia na e ciudad di Rosario, Argentina. Nos delegacion di Aruba tambe lo forma parti na dicho weganan cu atletanan di beach volleyball, beach tennis y Open Water swimming. Nos a bishita e duo di beach volleyball Mali Rafini y Shakeeva Jones cu lo ta Aruba su representantenan den e beach volleyball femenino. Bou guia di entrenador Irald Phelipa e dos hungadornan aki tin varios luna ta preparando pa e weganan aki. Nan ta entrena duro y varios bes pa siman. Tur dos tin na experencia na nivel internacional.


text:
Diadomingo 10 di juni 2018 den e di dos wega programa pa e playoff 2017-2018 a topa otro Riverplate ocupando e segundo lugar cu 7 punto tras di Britannia riba e standing. Ta topa contra di La Fama cu ta na di ultimo lugar cu 1 punto. Riverplate den e prome round di e playoff aki ta cai venci den nan prome wega contra di RCA cu e score di 1-3. Den nan segundo wega ta sa di gana La Fama cu e score di 4-1. Den nan tercer compromiso ta gana di Britannia 2-0. Den e di dos round ta keda den un empate contra di RCA na 2-2.
Diadomingo Riverplate a bin pa sigura nan puesto pa e gran Final. Riverplate ta habri marcador tempran na di 2′ di wega pa medio di M Tromp #22 pa bai ariba 1-0. Na di 33′ di wega Jessica Rivero #11 ta amplia e score na 2-0. Despues tabata Ashley Douglas #27 ta score pa Riverplate bai ariba 3-0 na di 39′ di wega. Den e prome 45′ nan di wega ta e equipo di Riverplate tabata crea mas oportunidad y por a mira claramente cu a domina e wega.
Den e segundo parti di wega nos por mira cu e equipo di La Fama a cai completamente den defensa y asina duna Riverplate espacio pa por a aumenta e score, na di 71′ di wega ta M Tromp #22 ta bolbe score pa Riverplate bai ariba 4-0, na di 75′ di wega ta S Clarisa #4 ta score pa bai ariba 5-0. Despues ta M Tromp #22 ta bolbe score dos gol mas na di 81′ y 83′ di wega pa asina tambe Riverplate gana e wega cu e score di 7-0.
Final di e wega Riverplate vs La Fama 7-0, Gol nan M Tromp 4x Jessica Rivero 1x Ashley Douglas 1x y S Clarisa 1x. Y asina tambe Riverplate ta clasifica pa e gran final pa bai hunga contra di Britannia , faltando un wega mas pa hunga contra di e propio Britannia cu lo wordo hunga diahueps 14 juni 2018 den CDGT pa 8 or pm. Y na mes momento pero na CDFF lo topa otro RCA vs La Fama segun e schedule.


text:
Ministerio di Enseñansa lo financia Proyecto “anti-Bullying” pa tur scol
E proyecto “Veilige Scholen” ta cumpli cu e tratado di Derecho di Mucha, di cual Aruba ta forma parti desde januari 2001. Un scol sigur fisicamente y emocionalmente ta hopi importante den desaroyo di un mucha. Gobierno tin e responsabilidad pa cumpli cu e aspecto aki.
DUO cu areglo di pago pa Aruba
Dienst Uitvoering Onderwijs (DUO) lo ta na Aruba y lo duna dos anochi di informacion tocante areglo di pago na midi pa ex-studiantenan di Aruba, dianan 19 y 23 di november proximo.
Charla na UA tocante “Un ortografia uniforme pa Papiamento ta factibel?”
Awe ta recorda cu 12 aña pasa Papiamento a bira idioma oficial di Aruba. Dia 21 di mei 2003, Parlamento di Aruba a aproba e ley di idioma oficial. Den e 12 añanan aki a haci hopi trabou respecto Papiamento tanto como materia den enseñansa como e idioma nacional.
Informatiebijeekomst Functiehuis met Stakeholders
Op 11 en 12 November 2015 hebben twee informatiesessies plaatsgevonden over het nieuwe functiehuis en salarisstructuur. Alle schoolbesturen, vakbonden, DRH, Directie Onderwijs en Dienst Inspectie Onderwijs waren hiervoor uitgenodigd.
Exitoso Feria di Educacion y Salud 2015
Hoben y mayor a mira cu tin hopi opcion na Aruba mes pa por sigui un estudio avansa. Esey tabata e intencion tambe di e Feria di Educacion y Salud 2015 organisa pa Universidad di Aruba (UA), Instituto Pedagogico Arubano (IPA) y Colegio EPI.Scroll To Top


text:
KRALENDIJK – Durante e prome mitar di òugùstus riba invitashon di Tourism Corporation Bonaire (TCB) un grupo di 7 miembro di prensa di diferente medionan di komunikashon di Merka manera South Florida Luxury Guide, New York Post, Upscale Magazine, Atlanta Homes & Lifestyles i TripSavvy a bishitá Boneiru. Un meskla di periodistanan nashonal i regional di merkadonan klave a bishitá Boneiru pa kubri un variedat di topikonan di biahe manera aventura i eksperensia eksklusivo. Durante nan bishita na nos isla e grupo a keda na Harbour Village Beach Club i a eksperensiá diferente aktividat manera ‘wing foiling’, windsurf, ‘land sailing’ i un paseo rònt nos isla. Adishonalmente un di e miembronan di prensa ta un sambuyado sertifiká i el a sambuyá ku Divi Flamingo Beach Resort i AB Dive.
Den yüli i kuminsamentu di ougùstùs, TCB a risibí 3 periodista ‘freelance’ di Brides.com, Fodors.com, Cosmopolitan Magazine i Miami Times huntu ku un fotógrafo. E periodistanan kada un a bishitá Boneiru ku diferente tarea pa skirbi tokante nan eksperensia na Boneiru pa un kantidat di publikashon inkluyendo e medionan previamente menshoná. E fotógrafo tabatin komo tarea pa kapturá un variedat di diferente imahen manera akomodashonnan luhoso te ku aktividatnan rònt di Boneiru. TCB lo uza e imahennan aki pa promoshoná Boneiru den futuro.
Tambe riba invitashon di TCB e produktor di e programa di televishon ‘Kilimangiaro’ di Italia, huntu ku su tim a bishitá Boneiru durante nan rekorido di e islanan ‘ABC’ pa grabashon di e episodio pa e show. Por mira e episodio entre òktober 2021 i aprel 2022 riba e kanal RAI. Mas ku 1 mion televidente ta mira e show ‘Kilimangiaro’ tur luna riba djadumingu.
Durante di nan estadía na Boneiru, nan a keda na Resort Bonaire, a sambuyá ku Dive Friends Bonaire i a eksperensiá otro aktividatnan.
Di e diferente bishitanan di prensa durante ougùstùs, TCB ta kalkulá un alkanse di mas di 10 mion ‘unique viewers’, i mas ku 250.000 sirkulashon. “Ta sinti bon kon nos ta ekshibí nos isla ku e kolaborashon di e prensa- i medionan di komunikashon ku ta yuda komparti nos isla ku mundu kompletu. Tambe nos ta hopi agradesido na e apoyo ku nos ta risibi di nos partnernan lokal ku ta hasi e tipo di bishitanan aki posibel. E trabou kolektivo i kolaborashon ta puntonan klave,” segun CEO di TCB, Miles Mercera.
TCB ta yama danki na tur e partnernan ku a kolaborá ku e diferente bishitanan i lo komparti e resultado di nan bishitá den futuro serkano.


text:
Banco Central di Aruba (BCA) ta publica awe su FINANCIAL SECTOR SUPERVISION REPORT 2016.
12 di Juli 2017
Banco Central di Aruba (BCA) ta publica awe su FINANCIAL SECTOR SUPERVISION REPORT 2016.
Den e raport aki, cu ta legalmente obligatorio, BCA, como e unico autoridad supervisorio di e sector financiero di Aruba, ta duna un bista di su actividadnan principal ehecuta y desicionnan mas importante tuma riba e tereno di maneho den e implementacion di e leynan supervisorio durante 2016, incluyendo e leynan pa preveni y combati labamento di placa y financiamento di terorismo. E raport aki tambe ta describi e accionnan tuma pa reforsa e marco legislativo y regulatorio. Adicionalmente, tin un resumen di e desaroyonan reciente den e arena internacional supervisorio, como tambe un analisis di e desaroyonan principal den e sector financiero domestico.
Manera cu e tabata den e añanan anterior, e nucleo di BCA su actividadnan di supervision den 2016 a consisti di inspeccionnan periodicamente haci na e institucionnan bou supervision mes pa asina evalua e riesgonan mas grandi y e cumplimento cu e ley- y regulacionnan vigente, como tambe e vigilancia riba distancia (e asina yama “off-site surveillance”). E ultimo menciona ta inclui analisis di e raportnan financiero cu e institucionnan bou supervision ta entrega periodicamente na BCA y e reunionnan bilateral teni cu e institucionnan supervisa. Ora cu ta considera necesario, BCA a aplica su instrumentonan supervisorio pa asina enforsa e cumplimento adecuado di e ley- y regulacionnan di supervision. Ta tuma pasonan formal den casonan unda cu BCA ta identifica situacionnan di no-cumplimento cu e ley- y regulacionnan di supervision. E decision pa aplica e pasonan formal ta depende entre otro di e gravedad di e caso. Na 2016, a tuma siete (7) pasonan formal en conneccion cu incumpliemento cu e stipulacionnan poni den e ley- y regulacionnan applicabel.
BCA ta implementa un enfoce basa riba riesgo, unda cu ta aloca e parti mas grandi di su recursonan supervisorio na e institucionnan cu e perfil mas halto di riesgo (basa riba BCA su mesun evalucacion di riesgo). E enfoce aki, hunto cu BCA su maneho estricto di enforsa y su compromiso continuo pa cumpli cu e normanan mas halto y e mihor practica den e area di regulacion y supervision di e sector financiero, a bin ta instrumental den e mantencion di solides y reputacion di e sector financiero di Aruba.
E raport di supervision di e sector financiero ta indica cu tambe durante 2016 e sector financiero domestico a keda solido, lucrativo, y sumamente resistente na shocknan externo. E tasanan prudencial agrega di e sectornan bou supervision a keda den e margennan adecua. E tasa di prestamonan den un situacion di incumplimento (e asina yama “nonperforming loans ratio”) di e banconan comercial a sigui baha, yegando na 4,4 porciento na final di 2016, for di 4,7 porciento na final di 2015. Mas ainda, e “stress tests” haci riba e sector bancario domestico a demostra cu e “risk-weighted capital ratio” y “prudential liquidity ratio”, cualnan tabata 27,9 porciento y 30,6 porciento, respectivamente, na final di 2016, ta mas cu adecua pa por absorba shocknan significante externo.
Cu e bista di sigui enforsa e marco di e prevencion y combatimento di labamento di placa y financiamento di terorismo y tambe pa prepara pa e proximo evaluacion di e Caribbean Action Task Force (CFATF) den 2021, BCA a haci un auto-evaluacion basa riba e recomendacionnan di FATF di 2012 cualnan ta cay dentro di su dominio pa asina identifica cualkier deficiencia cu por tini y pa asina traha riba un plan di accion pa por drecha e deficiencianan identifica. BCA tambe a haci un analysis di su deficiencia basa riba e normanan standarisa pa e trustkantoornan (e asina yama “Trust Companies Service Providers (TCSPs) Standards”) emiti door di e Group of International Finance Centre Supervisors (GIFCS) pa asina identifica areanan cu posiblemente lo mester di mehoracion en respecto cu e regimen supervisorio di BCA encuanto e trustkantoornan. E analysis aki a releva cu no tin deficiencianan significante.
E ampliacion di e red di supervision tambe a continua den 2016 cu e introduccion di e ordenansa di supervision di e mercado di balornan (e asina yama ”Landsverordening toezicht effectenverkeer”). Adicionalmente, tin otro propuestanan legislativo den mira cu tambe lo expande e mandato supervisorio di BCA den e area di e conducta di e mercado. A continuacion tin un resumen di e desaroyonan principal den e marco legislativo.
1. Mercado di balornan
E ordenansa di supervision di e mercado di balornan a drenta na vigor entrante prome di Januari 2017. E ley aki ta introduci un obligacion riba e operadornan di bolsa, manehadornan di cartera (‘portfolio managers’), schema di invercion colectivo, y operadornan di un bolsa di balor pa obtene un licensia (di BCA) y ta pone e partidonan menciona bou supervision continuo (di BCA). Mas ainda, e ley aki ta inclui condicionnan cu ta impone un obligacion di tin un prospectus p’e emision di papelnan di balor, y ta prohibi y sanciona e abuso di mercado (esta uso di informacion privilegia y manipulacion di mercado).
2. Credito na consumidor
BCA a entrega un concepto final encuanto e regulacion di credito na consumidor na Minister di Finansas y Organisacion Gubernamental na Juni 2016. Obhetivonan importante di e propuesta legislativo aki ta segura cu e consumidornan ta haya suficiente informacion prome cu nan sera un contract di fiansa, pone un limite na e tasanan di interes di e fiansa na consumidor, y preveni cu e consumidor ta fia di mas.
3. Garantia di deposito (“Deposit Insurance Scheme (DIS)”)
Riba peticion di Minister di Finansas y Organisacion Gubernamental, despues di un mocion pasa den Parlamento na 2014, BCA a prepara un concepto di ley cu lo introduci un garantia di deposito. BCA a entrega e concepto aki na Minister di Finansas y Organisacion Gubernamental riba 27 di Augustus 2015. Basa riba e comentarionan ricibi for di e Departamento di Legislacion y Asunto Huridico, na mei 2017 a entrega un concepto completamente revisa na Minister di Finansas y Organisacion Gubernamental, como tambe un propuesta di e decreto cu ta encera e modalidad di e garantia di deposito.
4. Oficina di cambio di divisa
Na Juli 2016, BCA a presenta un propuesta legislativo na Minister di Finansas y Organisacion Gubernamental pa amplia e alcance di “Landsverordening toezicht geldtransactiebedrijven” pa inclui oficinanan di cambio di divisa. Actualmente, ta regula e actividadnan aki den e “Landsverordening deviezenverkeer”, cual no ta provee suficiente instrumento pa por supervisa e oficinanan di cambio efectivamente. Pa e motibo aki, BCA tin un maneho di admicion masha estricto unda a permiti solamente e banconan comercial pa por ehecuta e actividadnan di cambio di divisa. Mienstrastanto, Parlamento a pasa e ordinansa revisa y BCA ta anticipa cu esaki lo drenta na vigor pronto.
Den 2016, BCA a continua cu su esfuersonan pa enforsa e marco regulatorio door di emiti revision of introducion di regulacionnan. Den liña cu e normanan global di Basel III publica pa e Basel Committee on Banking Supervision, cu ta rekeri buffernan mas halto pa e capital y likidez, BCA a dicidi di aumenta e minimo di e tasa di “risk-weighted solvency” di 14 porciento pa 16 porciento, cu a drenta na vigor entrante prome di Januari 2017. Ademas a aumenta e rekisitonan di raportahe pa e companianan di seguro y fondonan di pensioen.
Pa por cumpli adecuadamente cu e expansion den e mandato di supervision, BCA lo sigui inverti den personal cualifica y den entrenamento. Den cuadro di esaki, riba 1 di januari 2017, BCA a establece un departamento nobo cu yama ‘Enforcement, Market Entry, Legal Advisory Department’. Tambe, lo sigui enfoca y automatisa e procesonan clave, pa aumenta eficiencia y efectividad di supervision.
Pa medio di enforsa estricto y consistente e ley- y regulacionnan di supervision y di e prevencion y combatimento di labamento di placa y financiamento di terorismo door di BCA den e transcurso di e ultimo añanan, a contribui na mantene un sistema financiero stabiel, reputabel y sano. Apesar di e resultado positivo aki, BCA no ta permiti espacio pa complaciencia. Manera e ultimo crisis financiero mundial a demonstra claramente, retonan supervisorio por surgi na cualkier momento. P’esey, BCA continuamente ta prepara su mes pa actua mesora y efectivamente asina e retonan supervisorio surgi.
E FINANCIAL SECTOR SUPERVISION REPORT 2016 ta disponibel for di awe riba e website di BCA http://www.cbaruba.org.


text:
Gabinete Wever-Croes Minister di Enseรฑansa y Deporte Sr, Endy Croes: ๐๐ข ๐จ๐ญ๐ ๐ฆ๐๐ ๐ฐ ๐๐ข๐ ๐ข ๐ ๐๐ข๐ ๐ฃ๐๐ฆ ๐ฃ๐ ๐ ๐๐ก๐๐๐ข ๐๐ ๐๐ก๐ฆ๐๐กฬ๐๐ก๐ฆ๐
Gabinete Wever-Croes
Minister di Enseรฑansa y Deporte Sr, Endy Croes:
๐๐ข ๐จ๐ญ๐ ๐ฆ๐๐ ๐ฐ ๐๐ข๐ ๐ข ๐ ๐๐ข๐ ๐ฃ๐๐ฆ ๐ฃ๐ ๐ ๐๐ก๐๐๐ข ๐๐ ๐๐ก๐ฆ๐๐กฬ๐๐ก๐ฆ๐
ORANJESTAD – Siman pasa mundo a celebra e di 6 aniverasio di e metanan di desaroyo sostenibel โSustainable Development Goalsโ (SDGs). Minister di Enseรฑansa y Deporte Endy Croes ta felicita e comision di SDGs di Aruba cu lansamento di nan campaรฑa di conscientisacion.
SDGs ta encera un total di 17 meta stipula como guia pa yega na e nivel di prosperidad y paz mundial. E metanan aki ta consisti di 5 pilar: E Ser Humano, Planeta, Prosperidad, Paz y Colaboracion. Pues SDGs ta forma un compas y ta duna direccion pa por yega na un comunidad y un Pais mas resiliente. E meta number 4 di SDG ta para pa enseรฑansa inclusivo y di calidad pa un y tur.
Minister Croes a splica cu pa e maneho di Ministerio di Enseรฑansa, lo haci uzo di SDG 4 como e compass cu lo dirigi su maneho pa yega na solucionnan y mehoracion den enseรฑansa di nos pais.
โEnseรฑansa ta un di e motornan mas poderoso cu ta comproba cu ta garantisa desaroyo y sostenibilidad. Mi kier pa nos corda y mantene SDG 4 como e compas di awo pa dilantiโ, Minister Croes a enfatisa.
Pa conclui, Minister Croes a bisa cu e lo percura pa trece tur stakeholder na mesa pa traha hunto y pa hunto wak den mesun direccion pa finalmente por logra e metanan.


text:
ACLARACION:
Pa hopi tempo caba comercio por a keda habri riba dianan di fiesta y dianan cu pa religion catholico ta wordo considera sagrado.
E aña aki debi na e situacion di pandemia y e hecho cu no tin turismo crusero a sera riba e dianan di fiesta, esta 1 di januari, 25 di januari y dia 18 di maart.
E otro dianan a keda mesun cos cu ya caba pa añas nan tabata asina. Pa locual ta trata e dianan sagrado pa religion, ta keda na cada ken pa respeta esaki na nan manera, sea bo no ta habri bo tienda of como consumidor bo no ta bay cumpra nada e dia eynan.
Religion ta algo personal y no ta algo cu mester impone riba ningun hende. #MinFEC


text:
DEN HAAG- No tabatin mas ku dies hende komo oponente di e lei di Bosman den tribuna públiko ora ku un mayoria di Tweede Kamer a rechasá e proposishon di lei. Ku esaki e proposishon di lei di e parlamentario di VVD André Bosman ta for di mesa i asina tambe e menasa di reglanan severo di establesimentu pa antiano na Hulanda. Pero tabata sinti e lei komo menasa anto?
Si bo puntra antiano ku tin intenshon di emigrá bo ta ripará ku mayoria di nan no sa mes di eksistensia di e lei di Bosman. E apelashon di e instansha ku ta sali na interes di antiano OCaN, pa bin pone un statement den tribuna públiko di Tweede Kamer kontra e lei di Bosman, no a trese mas ku dos pipita di simpatisadó.
No ta interesá hende
“Ta espesialmente esnan mas grandi di edat ku ta interesá”, Goriaka Maal di Kòrsou ta bisa. E ta un di e pokonan sintá riba tribuna públiko den Tweede Kamer. E falta di interes den e posishon di antiano na Hulanda e ta ripará serka su yu hòmber di 26 aña. “E ta bisa: pakiko lo mi mete den polítika? Mi mester traha i studia.”
No ta toka ami
Na Kòrsou tampoko e lei di Bosman no ta un tópiko kayente bou di antiano ku tin idea di emigrá pa Hulanda. “Mi a yega di tende algu si, ma bo no ta haña masha di lesa den medionan di komunikashon tokante di e tópiko aki”, Clinys Eisden di 41 aña ta bisa.
Su yu muhé di 17 aña tin e intenshon di bai studia na Hulanda otro aña. “Si a introdusí e lei di Bosman lo mi a mand’é tòg. E éksito di e studiantenan antiano ta liá espesialmente na e envolvimentu di e mayornan. Si hende bira kriminal na Hulanda ta nan mes a skohe esaki.”
Daniel Yung di 41 aña tampoko no a laga e lei di Bosman spant’é den su plannan pa emigrá, pero kisas ta pasobra, manera e mes ta bisa, e ‘sa basta poko di e lei’. “Loke m’a komprondé ta ku ta un lei ku ke pa bira difísil pa antiano sin futuro bini Hulanda. Ami no ta mira mi mes komo un antiano sin futuro. Mi ta bon eduká i mi tin un plan bon kla.”
Problema mas pisá
Nikolaj de Haan ku te siman pasá a biba na Sint Maarten for di tempu ku e tabatin sinku aña ta pensa ku e prekupashon limitá pa e lei ta espesialmente falta di e inersia di e isla. “Nos ta muchu ‘laid back’, ta esei ta nos problema. Ademas nos tin otro kos na nos kabes, manera sushamentu i koriento ku ta bai. Pero ta keda straño si ku no ta palabra algu asina, pasobra aktualmente kos ta hopi malu na Sint Maarten i pa hopi hende e baimentu Hulanda ta e último moda di salbashon.”
Ta remarkabel ku durante trato di e lei di Bosman no tabatin niun hende di e embahadanan di e tres islanan. Ora a puntra e embahadanan di Kòrsou, Sint Maarten i Aruba niun hende no ker duna un deklarashon pa nan ousensia.
Instrukshon
Èks minister plenipotensiario di Kòrsou Roy Pietersz ta kere ku e ousensia tin di hasi ku instrukshon for di polítika na e islanan: “Na moda di papia: ta un asuntu hulandes i nos ta keda afó konsientemente.”
Outornan Natasja Gibbs, Pieter Hofmann i John Samson


text:
Kaso di ladronisia ku detenshon i konfiskashon.
KOMUNIKADO DI PRENSA 344/2021
12 òktober 2021.
Kaso di ladronisia ku detenshon i konfiskashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 12 di òktober 2021, alrededor di 02.45’or, di mardugá, unidat di U.S.T. ku tabata
patruyando riba Juweliersweg a tuma nota di un vehíkulo di karga ku tabata kore riba e
kaya ei sin lus i ku tres hòmber aden.
E unidat a duna òrdu pa e vehíkulo aki para pa un kontrol i na e momentu ei a surgi un
persiguishon i polis a lográ para e vehíkulo.
Dos di e hòmbernan sospechoso a logra baha for di e vehíkulo i sali na kareda.
Den un investigashon ku polis a hasi na e sitio a resultá ku e sospechosonan aki a kaba di
kometé un ladronisia ku a tuma lugá na un establesimentu den área di Parera.
Den e vehíkulo di karga aki a haña i konfiská un kantidat grandi di sigá i sigaria ku ta
prosedente di e ladronisia ariba menshoná.
Na e sitio a detené e hòmber sospechoso:
A.J.A., di 24 aña di edat, nase na Kòrsou.
A presentá e sospechoso dilanti un fiskal ouksiliar ku a ordená su enkarselamentu
pendiente di mas investigashon.
Investigashon den e kaso aki ta kontinuá.


text:
Sero Patrishi/Watty Vos Boulevard – Diahuebs merdia den careda di 3’or informacion a drenta cu un auto a bolter na poco pazuid di Paper Clip rotonde.
Na yegada di polis e no a haya ningun auto sino un UTV, unda tawata tin dos dama turista.
E accidente a sosode momento cu nan lo tawata den e bocht di e rotonde, y e machine a hala mucho na su man drechi y dal contra acera.
Esaki a causa cu nan a perde control y bolter, causando cu un di e turistanan a resulta bastante herida, mientras e otro tawata leve.
Na yegada di ambulance e paramediconan a prepara ambos y asina hibanan Hospitaal.


text:
Nederlands als vreemde taal (NVT) in de meertalige omgeving van het Caribisch gebied (doc)
Folder
November 2020
Onderzoek: Het studiesucces van studenten uit de ABC-eilanden
Jaarlijks verhuizen honderden studenten vanuit de Caribische Nederlandse eilanden naar het Europese deel van het Koninkrijk om verder te studeren op o.a. HBO of WO niveau. Academische instroom-, uitval- en slagingspercentages van Caribische Nederlandse studenten geven een aansluitingsproblematiek aan, namelijk een hoog instroompercentage en een laag slagingspercentage.
DUO webinar: Peticion pa financiamento di estudio
Bo kier bay studia na Hulanda? Y bo kier sa mas tocante financiamento di estudio? Pa informa bo di esaki, Dienst Uitvoering Onderwijs (DUO) ta organisa un webinar diaranson 25 di november pa 7.30 PM ora di Aruba.
Simposio “Hulandes como idioma stranhero”
Dia 24 di november Nederlandse Taalunie ta organisa e simposio online “Hulandes como idioma stranhero” den colaboracion cu partnernan den enseñansa na Corsou, Aruba, Boneiro, Sint Maarten, Sint Eustatius y Saba.
Studiante Arubiano a presenta su buki “Living rich as a student in the Netherlands”
Den Haag – Recientemente e studiante Arubiano Franklin Seute tabata di bishita na Arubahuis pa haci entrega oficial di su buki “Living rich as a student in the Netherlands: from broke to a frugal lifestyle”.
DUO webinar: Studieschuld terugbetalen
Bo mester cuminsa paga bo debe di estudio bek pronto? Of bo ta pagando bek caba, pero bo kier sa mas di e posibilidadnan? Pa informa bo tocante esaki Dienst Uitvoering Onderwijs (DUO) ta organisa un webinar.
Inscripcion pa e curso di PDG na IPA
E curso di Certificacion Pedagogico Didactico (PDG) ta un curso parcial pa e profesionalnan cu kier ta competente den e profesion di docente of educador.
Codigo di Proteccion presenta na Bureau Leerplicht
Dia 4 di november 2020 a tuma luga un presentacion di e Codigo di Proteccion sector Onderwijs na Bureau Leerplicht Aruba.
UA Virtual Open Day
Universidad di Aruba (UA) lo organisa e aña aki un ‘open dag’ virtual diahuebs dia 5 di november, di 6 or di atardi pa 8.30 di anochi. UA ta invita tur futuro studiante, mayor, esnan interesa pa sigui studia, pa registra pa haya mas informacion.Scroll To Top


text:
Geplaatst op 20 March 2020 dor di Ministerio Enseñansa, Siensia, Kultura & Deporte
WILLEMSTAD – Gobièrnu ta informá ku no tin skol den e siman di 23 pa 27 mart próksimo. Minister di Enseñansa, Siensia, Kultura & Deporte a tuma e desishon aki den konsulta ku direktivanan di skol i sindikato. E desishon ta relashoná ku e krísis di COVID-19 (Corona virus) i ta kuadra ku e medidanan di prekoushon pa asina limitá e riesgo di kontaminashon. Tur e Eksamen Sentral Práktiko “Centraal Praktijk Examen” ku lo a kuminsá dia 23 di mart ta keda posponé te otro aviso.
Gobièrnu huntu ku direktivanan di skol lo pèrkurá pa medidanan pa eliminá posibel retraso, kaminda esaki ta nesesario. Alabes ta animá tur mayor pa keda den kontakto telefóniko òf via mail ku skol pa tareanan i otro instrukshon pa e alumnonan.
E fecha ku e skolnan por habri bèk ta keda disidí despues i ta dependé di e desaroyonan i konsultashon ku e gruponan di interes.
Gobièrnu ta yama tur siudadano danki pa e komprenshon i koperashon di mayornan, alumnonan, skolnan, direktivanan di skol i sindikatonan den e tempu di krísis aki, i lo sigui informá pueblo debidamente.


text: 1 Esaki ta e buki di e historia di Hesukristu, yu di David, yu di Abraham:2 Abraham tabata tata di Isak;Isak tabata tata di Yakòb;Yakòb tabata tata di Huda i su rumannan;3 Huda tabata tata di Peres i Zera, ku el a haña ku Tamar;Peres tabata tata di Hesron;Hesron tabata tata di Ram;4 Ram tabata tata di Aminadab;Aminadab tabata tata di Nason;Nason tabata tata di Salmon;5 Salmon tabata tata di Boas, ku el a haña ku Rahab;Boas tabata tata di Obed, ku el a haña ku Rut;Obed tabata tata di Isaí;6 Isaí tabata tata di Rei David. David tabata tata di Sálomon, ku el a haña ku e esposa di Urías;7 Sálomon tabata tata di Rehoboam;Rehoboam tabata tata di Abías;Abías tabata tata di Asa;8 Asa tabata tata di Yehosafat;Yehosafat tabata tata di Yehoram;Yehoram tabata tata di Uzías;9 Uzías tabata tata di Yotam;Yotam tabata tata di Akas;Akas tabata tata di Ezekías;10 Ezekías tabata tata di Manases;Manases tabata tata di Amon;Amon tabata tata di Yosías;11 Yosías tabata tata di Yekonías i su rumannan, ku a nase tempu di e deportashon pa Babilonia.12 Despues di e deportashon pa Babilonia, Yekonías a bira tata di Sealtiel;Sealtiel tabata tata di Zorobabel;13 Zorobabel tabata tata di Abiud;Abiud tabata tata di Eliakim;Eliakim tabata tata di Azor;14 Azor tabata tata di Sadòk;Sadòk tabata tata di Akim;Akim tabata tata di Eliud;15 Eliud tabata tata di Eleazar;Eleazar tabata tata di Matan;Matan tabata tata di Yakòb;16 Yakòb tabata tata di Hose, esposo di Maria, mama di Hesus, kende nan a yama Kristu.17 Pues, for di Abraham te na David tabatin na tur 14 generashon, for di David te na e deportashon pa Babilonia tabatin 14 generashon i for di e deportashon pa Babilonia te na Kristu tabatin 14 generashon.18 Awor bon, e nasementu di Hesukristu a bai di e manera akí: Miéntras ku su mama, Maria, tabata komprometé pa kasa ku Hose, Maria a sali* na estado pa medio di spiritu santu promé ku nan a kasa.19 Sinembargo, su esposo, Hose, tabata un hòmber hustu, i e no kier a brongosá Maria públikamente. P’esei e tabatin intenshon di divorsiá* di dje sekretamente.20 Ma despues ku el a pensa riba e kosnan akí, un angel di Yehova* a aparesé na dje den un soño i a bis’é: “Hose, yu di David, no tene miedu di kasa ku Maria* pa motibu ku el a sali na estado, pasobra esei a tuma lugá pa medio di spiritu santu.21 Lo e duna lus na un yu hòmber, i bo mester yam’é Hesus, pasobra lo e salba su pueblo di nan pikánan.”22 Tur esaki realmente a sosodé pa loke Yehova a papia pa medio di su profeta por a kumpli, ora el a bisa:23 “Wak! Un bírgen lo sali na estado i lo e duna lus na un yu hòmber, i nan lo yam’é Emanuel,” ku tradusí ta nifiká: “Dios Ta ku Nos.”24 E ora ei Hose a lanta for di soño i a hasi manera e angel di Yehova a indik’é, i el a hiba su esposa kas.25 Ma e no a tene relashon kuné, sino te despues ku el a duna lus na un yu hòmber; i el a yama e yu Hesus.


text:
WILLEMSTAD – Apesar ku turismo for di Venezuela a krese exponensialmente durante e delaster 5 aña, na luna di aprel, gobierno benesolano atrobe a baha e kupo di turista pa destinashonnan manera Kòrsou. Pa basta tempu kaba, ta solamente bankonan di gobièrnu por emití dòler merikano pa biaha pa eksterior. Ku e medidanan nobo, un turista benesolano awó por ‘swipe’ 1500 doler merikano pa aña i por lanta solamente 300 dòler merikano kèsh.
Esaki a kreá un situashon hopi fèrfelu, kual ya ta impaktando e fluho di turista benesolano, kual na 2014 a yega 100.000 persona. Ret Karibense a kòmbersá ku Hugo Clarinda di CTB, i turistanan Maydeline Chirino i Nelson Castillo, kende a kompartí nan eksperensiá durante nan bishitá na Kòrsou.
Hugo Clarina den kombersashon ku Deya Mensche
Según Hugo Clarinda, direktor interino di Curaçao Tourist Bureau (CTB), tin dos tipo di turista benesolano ku ta bishitá Kòrsou, esun riku i esun di klase medio. “Esun riku tin su kuentanan den eksterior i no mester di gobièrnu pa atkerí dòler”, ela splika. “E merkado benesolano ta unu hopi volátil, i nos no por stèns riba dje”, ela splika. “Mester sigui invertí den esnan europeo, merikano, brazilero, i awó ku a kita e visa, Colombia”, según Clarinda.
“E medidanan ku Kòrsou por tuma, ta pa enfoká riba e otro merkadonan, ya ku no por influensia e situashon na Venezuela”, ela konkluí. CTB tin hopi aña di eksperensiá ku turismo benesolano, i tòg ta keda optimista. Clarinda ta antisipá ku pa motibu di medidanan nobo, lo bini un kaida drástiko den e montante di turista, pero ta premirá ku despues di dos a tres luna, esaki lo stabilisá bèk.
E turistanan si no tabata asina optimista i ta teme ku e medidanan lo mata e fluho di turista pa Kòrsou. “Mi kièr a konosé Kòrsou komo turista, pero 1500 dòler pa konosé un pais ta limita bo hopi”, Maydeline Chirino a splika. “E medidanan ta resien, aproksimadamente aprel nan a keda introdusí i ta pone ku nos ta preferá di no biaha pasobra e ta un molèster”, ela splika.
Según e turistanan, gobièrnu di Venezuela no ta teniendo kuenta ku e sèn ku e ta aloká, hopi biaha no ta yega i ta limita kiko bo por hasí durante e biahe. Ku e sèn, e turista tin di paga kuminda, hospedaje, transporte i demas gastu, i hopi biaha ta biaha na grupo pa asina tene e gastunan mas abou posibel.
Chirino ta atmití ku sierto turista a abusa di e situashon i ta bende dòler riba merkado pretu na Venezuela. “Nos ta paga pa e pekadonan, na lugá ku gobièrnu ta hasí su trabou di kontrol. Awó e situashon ta unu di poder”, ela deklará. Nan ta konvensí ku e situashon por keda solushoná pa gobièrnu benesolano, “pero pa aworakí ta mas difísil so e situashon lo bira, paso awó tur hende mester haña un kuenta di e banko nashonal pa asina e haña un credit card di banko”, nan a splika.
Nelson Castillo ta un mener di skol, a opta pa bishitá nos isla pa promé biaha, pasobra e pasashi ta mas barata i mas fásil pa haña. “Ta hopi difísil i kostoso pa haña un ticket pa otro kaminda”, ela atmití. “Ku e limitashon finansiero, ela bira un sakrifisio pa bai di biahe”, ela splika. “Ora bo yegá Venezuela bèk, bo tin di hasí un deklarashon di tur kos ku bo a kumpra i bo motibu di biahe.”
A pesar di tur kos, turistanan Chirino i Castillo su eksperensiá tabata unu plasentero i a keda gaba kon amabel i amikal e paisanonan a trata nan. “Lo mi rekomenda otro persona bin bishitá Kòrsou, e ta hopi bunita”, Castillo finalisá.
Outor Deya Mensche